text:
Hvat kunnu vit gera fyri at fyrbyrgja hjartasjúku?
Tað stutta svarið er, at tað er altumráðandi at hava 'hjartagóðar' vanar.
Burtusæð frá arvaligum viðurskiftum, eru mest vanligu orsøkirnar til hjartasjúku:
- Royking
- Sambært gransking er tubbakk høvuðsorsøk til deyðiliga hjartasjúku. Tilmælið er heilt greitt: legg av at roykja
- Ov lítil rørsla
- Best er at syrgja fyri, at røra seg í minsta lagi 30 minuttir um dagin - hvønn dag. Tær nýtist ikki at venja til maraton fyri at fáa fyrimun av rørsluni. Ein góður gongutúrur, urtagarðsarbeiði, dansur e.l. er líka gott. Bara tú fært pulsin upp, helst so nógv, at tú hevur ringt við at tosa.
- Ósunnir matvanar
- Her er meginreglan: 'Alt við máta'. Ansa eftir ikki at eta ov nógv salt, sukur og feitt. Legg teg eftir at eta grønmeti, frukt, fisk, groft breyð, havragrýn og fullkornspasta.
- Royn ikki at eta søtt til dagligt. Tá tú etur søtt, er best at eta myrka sjokolátu (70%) og marcipan.
- Høgt kolesterol
- Vit skulu hava kolesterol í blóðinum. Vit kunnu ikki vera tað fyri uttan, men tá tað verður ov høgt, kann tað vera skaðiligt og elva til blóðtøppar. Hjá frískum fólkum er tilmælið, at samlaða kolesteroltalið helst skal liggja undir 5.
- Tá læknin tosar við okkum um kolesterol, er talan um ávikavist LDL og HDL. LDL er tað skaðiliga kolesterolið, meðan HDL er tað góða kolesterolið, sum er við til at minka um LDL.
- Tú merkir ikki, um kolesterolið í blóðinum er ov høgt, og tí er umráðandi javnan at fáa kolesteroltalið kekkað.
- Høgt blóðtrýst
-
Blóðtrýstið er mát fyri, hvussu hart hjartað skal arbeiða fyri at pumpa blóðið út í kroppin. Er trýstið ov høgt, verður hjartað ovbyrjað og við tíðini veikari.
Ov høgt blóðtrýst økir eisini um vandan fyri at fáa æðrakálking, og harvið eisini vandan fyri blóðtøppi í hjarta og heila. Harafturat økist eisini vandin fyri heilabløðing og hjarta- og nýrasviknan.
Vit skilja ímillum tvey sløg av blóðtrýsti:
-
Systoliska trýstið er tað, sum hjartað skapar, tá tað kreppir seg saman og trýstir blóðið út í kroppin.
-
Diastoliska trýstið er tað lága trýstið, ella hvílitrýstið millum samankreppingarnar.
-
Tá blóðtrýstið verður mátað hjá læknanum, skal tað helst liggja undir 140/90. Mátar tú blóðtrýstið heima, skal tað helst ikki fara upp um 135/85. Ert tú í vandabólki fyri at fáa hjartasjúku, hevur sukursjúku ella nýrasjúku, skal blóðtrýstið ikki fara upp um 130/80.
-
Tú merkir ikki altíð, um blóðtrýstið er ov høgt. Men høgt blóðtrýst økir um vandan fyri at fáa álvarsligar sjúkur, og eigur tí at vera viðgjørt.
-
- Sukursjúka
- Sukursjúku ella diabetessjúklingar eru í størri vanda enn onnur fyri at fáa hjartasjúku. Tí er serliga umráðandi at diabetessjúklingar halda neyvt eyga við blóðtrýsti og kolesteroli.
- Strongd
-
Nýggj gransking vísir, at samanhangur er millum langtíðar strongd og hjartasjúkur.
-
Orsøkin er m.a. at strongd ávirkar blóðrenslið, elvir til høgan puls og høgt blóðtrýst, umframt at økja um feitt í blóðinum.
Harafturt hava strongd fólk lyndi til at liva ósunnari enn annars, m.a. við atliti til royking, mat- og drekkivanar, manglandi rørslu osfr.
-
- Alkohol
- Eingin nøgd av alkoholi er heilt uttan árin á heilsuna.
- Tað verður ikki mælt til at drekka alkohol fyri at betra um hjartaheilsuna


c: text/html

text:
Her nakrar myndir frá svimjikappingini “Ægir Open 2018“. Svimjikappingin byrjaði kl. 09.30 í morgun og heldur áfram kl. 17.00 seinnapartin. Her myndirnar, sjá niðanfyri. Svimjing Ægir Open 2018
Stór svimjikapping í Klaksvík ídag og ímorgin
Kl. 9:30 í morgun byrjar ein stór svimjikapping í Klaksvík “Ægir Open” og heldur á fram seinnapartin og ímorgin. Her skráin fyri kappingina: Leygarmorgun 06. Oktober kl. 09:30 1 100m Blandað Kvinnur 2 100m Blandað Menn 3 400m Frísvimjing Kvinnur 4 400m Frísvimjing Menn 5 100m Ryggsvimjing Kvinnur 6 100m Ryggsvimjing Menn 10 min. Steðgur Les meira…
Javnleikur í síðsta dysti
Føroyar telvaðu javnt 2-2 móti Trinidad & Tobago í síðsta umfari á talvolympaiduni í Georgia í dag. Martin Poulsen vann, John Rødgaard og Olaf telvaðu javnt, og Helgi Dam Ziska tapti. Helgi var ósigraður fyri dystin í dag, so tað mundi koma honum ógvuliga dátt við, at hann tapti við hvíta fólkinum fyri mótstøðumanni við Les meira…
Uppreisn
Í dag gekk upp á stás hjá Føroyum á talvolympisku leikunum í Georgia. Okkara menn gjørdu bart og vunnu 4-0 á Ghana. Hetta er fyrsti dysturin, sum vit vinna við fullum stigatali. Helgi Dam Ziska, Olaf Berg, Martin Poulsen og Carl Eli Samuelsen vunnu allir. Sveiggini eru stór hjá føroysku telvarunum í Batumi. Í gjár Les meira…
Ægir havt aðalfund og Rannvá Sigfríðsdóttir bleiv afturvald sum forkvinna
Í síðstu viku hevði svimjifelagið Ægir aðalfund og har bleiv nýggj nevnd vald. Rannvá Sigfríðsdóttir hevði eina góða og positiva formansfrágreiðing, har hon fortaldi okkum, at Ægir hevði forbetra seg nógv, síðani Jamie Arro tók við sum venjari og hon var sera glað fyri góðu gongdina innan felagið. Vit hava hópin av svimjarum og tað Les meira…
Málið hjá Óli Eyðsteinsson Poulsen til 2-0
Tá hálvur tími var leiktir, legði Óli Eyðsteinsson Poulsen KÍ á odda til 2-0. Jóannes Bjartalíð leggur innfyri til Páll Klettskarð, hann sær Óli Eyðsteinsson Poulsen og hann smekkar bóltin í málið. Eitt flott mál. SáH
KÍ vann sikkurt 3-0 á AB í dag, her málið hjá Páll Klettskarð
Endiliga bragdaði aftur hjá KÍ. KÍ vann sikkurt 3-0 á AB í dag. Her málið hjá Páll Klettskarð, sum bleiv skotið í fyrsta minutti og klokkan á vegginum á KÍ høllini vísti 14:59, eitt sera skjótt mál, Páll Klettskarð bleiv spældur púra fríur eftir eitt gott innlegg frá Boris Dosljak í høgru síðu.
KÍ U15 genturnar vunnu bronsu
Gentur U15 hava ígjár vunnið bronsu í landskappingini. Tær kundu áðrenn dystin í dag vinna bæði gull og silvur, men so var treytin, at tær vunnu seinasta dystin í móti HB. Hesin endaði tíverri við, at HB vann 2-0 og tryggjaði sær harvið gullið. Hesar gentirnar hava eisini fyrr í ár fingið silvur í steypakappingini. Les meira…
Mjølnir byrjaði kappingina við at vinna á ÍF
Flogbóltskappingin byrjaði í dag og Mjønir byrjaði kappingina sera væl, har teir vunnu sikkurt á ÍF í Badmintonhøllini. Mjølnir vann dystin 3-1 og tað var ein rímuliga sikkurt sigur. Sær út sum, at leikandi venjarin hjá Mjølnir, Phil Freere er ein stórur fongur fyri felagið og tað var eisini hann, sum servaði Mjølnir til sigurs Les meira…
Elsti KÍ fjepparin Emma Jacobsen 100 ár í dag
Í dag fyllir elski KÍ fjepparin Emma Jacobsen 100 ár. Hon er mamma Eiler og Steinbjørn Jacobsen, kempurnar á 66 liðnum og sum hava vunnið nógv FM heitir heim til Klaksvíkar. Eisini er hon omma Stig Eltør og langomma Jákup Andreasen og skal tað ikki vera lygn, so er hon ein av størstu fjepparum hjá Les meira…

robotstxt: allowed

filter: keep


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Forsíðarss
Fyri at fyribyrgja vindskaðar, nú veturin stendur fyri durum,
heitir brunaumsjónarmaðurin á borgararnar um
at tryggja leysar lutir, sum eru uttandura, og at taka leysar lutir inn,
so teir ikki fúka í vindinum og gera skaða.
13. Aug 2018
VD 2018 - Uppboðssøla til frama fyri bussin
Á komandi Vestmannadøgunum, sum verða í døgunum 17. - 23. septembur 2018 ætlar áhugabólkurin á Heiminum á Grønanesi at skipa fyri eini uppboðssølu av listamálningum. Uppboðssølan verður skipað soleiðis, at allir áhugaðir listamálarar – royndir, sum óroyndir – fáa møguleikan at selja áhugabólkinum ein málning
09. Aug 2018
Guðstænasta 12. aug. 2018 við Jørgen Seiergaard
11. sunnudag eftir Tríeindardag, 12. august 2018 kl. 11.00, verður guðstænasta í Vestmanna kirkju, har kendi danski presturin Jørgen Sejergaard prædikar og Jákup Erlingson Petersen er liturgur. Hendan dagin er skriftarmál og altargongd í Vestmanna kirkju.
07. Aug 2018
Vestmannadagar 2018 eru útsettir eina viku, til 17. - 23. september
Vestmannadagar 2018 eru útsettir eina viku. Teir vera í staðin í døgunum 17. - 23. september 2018. Hevur onkur okkurt hugskot til nýggj tiltøk, eru tey vælkomin at skriva til vestmanna@vestmanna.fo.
06. Aug 2018
Skeið í enskum máli til ferðavinnuna
Í heyst skipar Miðnám í Vestmanna fyri førleikamennandi skeiði í enskum máli til ferðavinnuna. Skeiðið er ætlað teimum, sum arbeiða innan vinnuna, ella á annan hátt eru knýtt at ferðavinnuni.
13. Jul 2018
Kommunuskrivstovan og bingjuplássið í summar
Kommunuskrivstovan í summarfrí Vegna summarfrí er Kommunuskrivstovan stongd frá mánadegnum 16. juli til og við fríggjadagin 3. august 2018.Opið verður aftur mánadagin 6. august frá kl. 9.00.
13. Jul 2018
Eldborg Fisk í Vestmanna leygardagin 14. juli 2018
Leygardagin 14. juli, kl. 9-14, verður Eldborg fisk (suðringurin) á økinum uttanfyri Magnstøðina í Vestmanna og selir alskins fiskavørur. Sølulisti Turrur fiskur góður
05. Jul 2018
Málningaframsýning og filmsklip við Ran Levy-Yamamori í Sýslumanshúsinum
Ran Levy-Yamamori hevur verið í Føroyum í fleiri umførum. Í Vestmanna hevur hann havt verkstovur við 5. flokkunum gjøgnum fleiri ár, har ið børnini læra um umhvørvi og eisini at tekna og gera listarverk. Ran sýnir fram egin listarverk og nakrar filmar, hann
04. Jul 2018
Prógvhandan á Miðnámi í Vestmanna 2018
Fríggjadagin 29. juni var prógvhandan á Miðnámi í Vestmanna, har 14 næmingar fingu prógv, sum hava gingið á tilfeingisbreytini seinastu trý árini. Næmingarnir eru: Agga í Garðastovu,
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Jóhan Troest Davidsen skiftir til barndómsfelagið
ítróttur01-11-2017 - 22:00 - Jóanis Albert Nielsen
NSÍ skrivar: Jóhan Troest Davidsen hevur í kvøld skrivað undir sáttmála við NSÍ. Jóhan hevur seinastu 6 árini leikt fyri HB, men nú vendir hann heim aftur til barndómsfelagið NSÍ. Jóhan hevur leikt 254 dystir í Effo-deildini, 27 í steypakappingini, 17 dystir í Evropa Cup og Champions Leage, umframt tað hevur hann eisni verði partur av 35 dystum á A-landsliðnum fyri Føroyar.
Jóhan er ein sera royndur leikari, og kemur hann at styrkja um NSÍ liðið munandi. Leingi hava fólk ynskt at fáa Jóhan aftur í tað gulu blusina, og nú er tað so ein veruleiki. Jóhan hevur valt at venda heim til NSí, og gleða vit okkum at síggja hann aftur á vøllinum við Løkin.
Vælkomin heim Jóhan, og tillukku við sáttmálanum, og allar bestu eydnu í tí gulu blusini.


text:
Keltisk mál
Keltisk mál, felagsheiti fyri bæði livandi og útdeyð mál, ið einaferð rukku frá Miðeystri til Vesturevropa.
Keltisku málini ið framvegis verða tosað í teim "keltisku tjóðunum" í dag, eru: Tey Goidelisku tvs. Skotskt gæliskt, Írskt og Manskt; og tey Brythonisku tvs. Walisiskt, Corniskt og Bretonskt.
Søguliga var Proto-Keltiskt helst býtt uppí í 4 undir-ættir:
- Gauliskt og Lepontiskt, Noriskt og Galatiskt. Hesi mál vórðu einaferð tosaði í økinum frá Fraklandi til Turkalands og frá Belgia til norður Italia.
- Keltiberiskt, í forðum tosað á Iberisku hálvoynni, serliga í núverandi Portugal, Galicia, Asturias, Cantabria, Aragón og León.
- Goideliskt, tvs. Írskt, Skotskt gæliskt, og Manskt. Teir fyrstu íbúgvarnir í Føroyum vóru sambært Dicuil írskir munkar, og talaðu hesir tí óiva goideliskt.


text:
TB grafikkur
TB | 14/01/13
Nú tað stundar til, at teir fyrstu dystirnar skulu spælast, so er tíðin komin til, at fara at lata sín telduskíggja, og ikki minst, sín Facebook vanga í TB “klæðir”. Í tí sambandi, er ein bakgrund til telduskíggjan, umframt eitt sokallað Facebook Cover gjørt, sum kann setast ovast á tín Facebook vanga.
Niðanfyri síggjast myndirnar, og til ber at trýsta á tær, fyri at veksa um tær, fyri síðani at taka tær niður á telduna, og leggja tær ávikavist sum bakgrund og cover mynd.


text:
Í amerikanska býnum Philadelphia hava ótangar gjørt seg inn á eina yvir tveir metra høga víkingastandmynd úr bronsu, og koppað hana út í ánna Schuylkill River, skrivar NCB-stjónvarpsstøðin á netinum.
Talan er um eina standmynd av íslendska landnámsmanninum, Torfinn Kallsevni, sum hevur staðið við Schuylkill áarbakkan í nærum eina øld.
Tað var seinnapartin í gjár, at løgreglan fekk fráboðan um, at standmyndin var burtur. Tá varð beinanvegin staðfest, at Torfinnur varð koppaður og skumpaður niður í gruggutu ánna.
Torfinnur Kallsevni var íslendskur rannsóknarfari, sum settist niður Norðuramerika í 1010 stutt eftir at Leivur Eiriksson hevði funnið Vínland. Standmyndin av Torfinni hevur staðið í við Schuylkill ánna síðan 1920.
Froskmenn kundu skjótt staðfesta, at standmyndin lá í ánni, og ein krani varð kallaður og Thorfinnur fingin upp á turt aftur. Men hann var høvuðleysur, men eisini høvdið varð bjargað upp úr ánni.
Íslendski listamaðurin Einar Jónsson evnaði standmyndina í 1918, og hon varð reist tvey ár seinni í Fairmount Park í Philadelphia har fleiri aðrar standmyndir eisini standa. Ein tilsvarandi standmynd stendur eisini í Reykjavík.
Standmyndin av Thorfinni Kallsevni í Philadelphia hevur stundum verið savningarstað fyri mótmælum hjá hvítum nationalistum í sambandi við dag Leivs Eirikssonar 9. oktober. Standmyndin hevur eisini upplivað herverk áður, eitt nú við máling.
Á heimasíðuni hjá NBC sæst filmur frá bjargingini av standmyndini
Bronsustandmyndin hjá Einari Jónssyni av Torfinni Kallsevni hevur staðið við áarbakkan í Philadelphia síðan 1920 (Savnsmynd)


text:
Noyðist eg at hava eina smarthpone fyri at luttaka?
Ja fyri at kunna svara mást tú hava eina fartelefon við interneti (smarthone). Til ber ikki at svara við øðrum fartelefonum.
Skal eg sjálvur rinda stuðulin?
Nei stuðulin verður goldin av tí, sum keypir kanningina. Hvørja ferð tú velur at svara kanningum, sum tú fært sendandi við sms-boðum, verða 4 kr latnar Krabbameinsfelagnum. Tú kanst sostatt saktans skráseta teg við tíni arbeiðstelefon uttan at óttast nøkur eykagjøld.
Hvat verða mínir upplýsingar brúktir til?
Tínar upplýsingar verða bert brúktar í sambandi við kanningar hjá spyr.fo og verða ikki latnar nøkrum, hvørki kundanum, ið keypir kanningina ella øðrum. Tá tú skrásetir teg, spyrja vit um fartelefonnumar, sum vit einans brúka til at senda út sms-boð við innbjóðingum til kanningarnar. Harumframt spyrja vit um postnummar, kyn og føðingardag, fyri at kunna býta føroyingar í bólkar eftir øki, kyni og aldri.
Hvussu kann eg melda frá?
Tú kanst altíð melda frá, um tú ikki ynskir at luttaka í fleiri spurnarkanningum. Ein frámeldingarleinkja er í sms-boðunum tú fært sendandi við spurnarkanningum.
Kann eg lata vera við at svara?
Ja, tað er púra sjálvboðið at svara kanningunum, tú fært sendandi. Um tú ikki hevur hug at svara, ella tað ikki liggur fyri at svara innan ásettu tíðina, kanst tú bara ignorera sms-boðini. Um tú ikki svarar innan ásettu tíðina, verða sms-boðini send øðrum móttakara.
Kann eg luttaka, um eg búgvi uttanlands?
Nei, Spyr.fo ger bert kanningar millum fólk, sum búgva í Føroyum og hava føroyskt telefonnummar.


text:
Í 2016 boðaði Poul Jákup Thomsen frá, at hann fór frá við ársskiftið 2018. Eg havi nú sitið í heita stólinum í 25 ár og nátt tey mál eg setti mær tá ið eg tók við. Tíðin er komin at lata annan persón taka yvir. Tað hevur verið mær ein sonn fragd og gleði, samanContinue Reading
Vinnarnir av Facebook kappingini funnir!
KAPPING – KAPPING – KAPPING !!! Vinnarnir vóru: https://www.facebook.com/elisabeth.jacobsen.5895 https://www.facebook.com/hans.olsen.1044 Góðu vinir, Vinn atgongumerkið til Nýggjárskonsertina 2016 – kl. 15 Føroya Symfoniorkestur burturlutar 4 atgongumerkir (2 x 2 stk.) Tað vil siga at vit fara at finna 2 vinnarar, sum hvør kann bjóða einum við sær! Drigið verður 1.jan 2016 kl. 12, og verðaContinue Reading
1. Jóladag kl. 19:10 í sjónvarpinum – Tchaikovsky
1. Jóladag kl. 19:10 sendur sjónvarp føroya Heystkonsertina 2015 hjá Føroya Symfoniorkestri, har tit hava møguleika at síggja og hoyra violinkonsertina hjá Tchaikovsky við violinsnillinginum Eric Silberger.
Nýggjárskonsert 2016
Til Nýggjárskonsertina hevur tónleikanevndin valt eina spennandi og fjølbroytta skrá, sum m.a. umfatar Tango hjá Magnus Johannesen, sum vann virðisløn fyri lagið, kenda Champagnu galoppin og eina útgávu av Flóvin Bænadiktsson hjá Atla Petersen og mang annað.
Norsk konsert leygardagin!
Føroya Symfoniorkestur Leygardagin 7. Februar hevur Føroya Symfoniorkestur konsert í Norðurlandahúsinum kl. 19:30 við eini sera áhugaverdari skrá. Solistur á violin verður unga Guro Kleven Hagen, sum kemur úr Valdres í Noreg.
Gleðilig jól og gott nýggjár!
Føroya symfoniorkestur ynskir tónleikarum, áhoyrarum, stuðlum og samstarvsfeløgum eini Gleðilig jól og eitt eydnuríkt nýggjár. FSO
Nýggjárskonsertin 2015
Omanfyri sæst brot av Vladimir Moroz framføra Rossini: Il Barbiere di Siviglia.
ABC barnahjálp í Føroyum
Innsavning til ebola raktar familjur ABC barnahjálp savnar pening inn til at hjálpa ebola raktum børnum í Liberia, nú ebola sjúkan rakar landið so meint. Pengingurin, sum kemur inn fer til mat og hjálp til fólkið í høvuðstaðnum Monrovia í Liberia.


text:
Framúr gott undirhald við djørvum, stuttligum og spennandi framførslum úr Kina, Ungarn, Onglandi og Danmark.
Aftur í ár hevur Cirkus Baldoni lagt alla orku í at seta upp eina spennandi framførslu fyri alla familjuna.
Fyri fyrstu ferð í Norðurevropa
Fyri fyrstu ferð nakrantíð fara vit at kunna uppliva ikki færri enn tvær framførslur, sum ongantíð áður eru vístar í einum norðurevropiskum sirkusi, eitt nú "Maðurin við teimum 100 andlitunum", sum er ein listafín framførsla, har ið leikarin skiftir gekkaskortar á heilt serstakan hátt. Ikki minni undranarverd er framførslan, har ið sirkusleikarin, meðan hann súkklar á eini 2½ metra høgari súkklu, loftar smáum skálum á høvdinum, sum hann lættliga og smidliga blakar upp hagar við fótinum, og hann endar við at blaka eina teskeið upp í skálirnar.
Harumframt fara vit eitt uppliva eina ótrúliga framførslu, har ein bogaskjútti, meðan hann stendur á hondunum, skjýtur eina ørv við fótunum – og sjálvandi rakar beint. Eisini fara vit at síggja rola rola, høga stólajavnvág, jonglering, akrobatar og nógv annað.
Nú ber til at flenna í kíki
Klovnarnir Danilo & Danila fara eitt nú at vísa, hvussu kønir teir eru í disco-dansi og hvussu væl teir duga at mjólka. Øllum børnum dámar ta framligu leyvuna Leonardo, og hon fer enn einaferð at undirhalda og arga Baldoni, og so fara vit eisini at síggja Thessa Daniella saman við Freddi Steckel í tí framúrskarandi kaskadørframførsluni, har tey blaka seg sjálv og hvørt annað út í nýtt akrobatiskt kæti. Baldoni sirkusstjóri leiða okkum ígjøgnum ta 2 tíma longu sýningina.
Atgongumerki kunnu bíleggjast og keypast á www.cirkusbaldoni.com ella keypast í forhøllini 1 tíma undan sýning.
Hvar og nær
Cirkus Baldoni hevur framførslur á hesum støðum:
mán 31/8 Vestmanna Vestmanna Høllin 19.00
týs 01/9 Miðvágur Høllin á Giljanesi 19.00
mið 02/9 Klaksvík KÌ-Høllin 19.00
hós 03/9 Runavík Idrætshøllin 19.00
fri 04/9 Fuglafjørður Ítróttarhøllin 19.00
ley 05/9 Tvøroyri Høllin I Trángesvagí 14.00
sun 06/9 Tórshavn Høllin á Hálsi 15.00 og 18.00


text:
- Tíðindi, mentan og ítróttur
Onnur afturlatna uppboðssølan avgreidd
Seld vóru fyri umleið 11 milliónir krónur á uppboðssøluni at veiða botnfisk við Svaldbard, í Norra og Russlandi.
J.F.K. Trol, Framherji, Enniberg og Thor Fisheries keyptu øll rættindini, sum vóru ársrættindi, 3 ára rættindi og 8 ára rættindi.
Ársrættindi at veiða botnfisk í norskum sjógvi fóru fyri 3,10 krónur. Ársrættindi í Russlandi fyri 1,82 og ársrættindi fyri at veiða botnfisk við Svaldbard fóru fyri 1,83 krónur.
3 ára rættindini í Russlandi kostaðu 3,20 krónur, og 8 ára rættindini bæði í Norra og Russlandi fóru fyri 3,20 krónur.
J.F.K. Trol keypti mest rættindi á afturlatnu uppboðssøluni í dag. Felagið keypti fyri næstan fimm milliónir.
Yvirlit yvir vinnandi boð kunnu síggjast her.
Sí eisini


text:
Nýggj bók eftir Viljálm við Hoygil/
Tað skilst, at nýggj bók er á veg eftir ein debutant, Viljálm við Hoygil. Hví myndin er av Carl Jóhan Jensen? Tað veit eg ikki, men myndin er góð. Bókin kemur í august og vit gleða okkum øgiligt. Her er ein presentatión frá høvundanum sjálvum:
Ja, hvör eri eg.
Tað sigst at ymsar gitingar eru um tað. Men skjótt sagt eri eg bókmentafröðingur, 59 ára gamal. Ógiftur og ættaður av Strondum. Altso strandingur. Tað dámar ikki öllum, serliga ikki strandingum, veit eg. Men hvat um tað, mær dámar ikki strandingar. Ja, viðhvört ivist eg í, um eg leggi í föroyingar yvirhövur. Kortini eri eg bæði strandingur og föroyingur. Tað er ónoktiligt og tað er forbanniligt. Men hvat kann eg gera við tað?
Eg búgvi í lötuni í Onglandi, í Grasmere í Cumbria. Her havi eg verið í hálvtriðja ár og fáist við at skriva eina phd-ritgerð fyri Universitetið í New Castle up on Tyne og evnið er bygdalýsingar í skaldsöguverkinum hjá Jens Paula Heinesen.
Men hóast eg, sum sagt eri bókmentafröðingur, havi eg lítið sum einki blandað meg upp í ta mentunarligu debattina í Föroyum. Hana lati eg aðrar fröðingar um, kvinnur sum menn. Tískil kenna tey flestu meg ikki sum skrivandi mann og bókmentafröðing – nakrir miðnámsskúlanæmingar undantiknir. Eg undirvísti í fleiri ár í enskum, tók í síni tíð master-prógv í enskum bókmentum í New Castle.
Einar ella tvær ferðir havi eg roynt at senda föroyskum blöðum greinar um bókmentalig evni, men tær vórðu ongantíð prentaðar. Gud má vita hví. Hartil kemur, at eg satt at siga ikki leggi nógv í at ganga í býin sum tað eitur í tí og úrtíð og slettis ikki á náttartíð. Eg hvörki royki ella drekki. Havi kortini verið á Hvonn eina ferð, hugsi tað var á várið 2012, og tvær ferðir á Irish Pub, tað eru minst fimm ár síðani. Kom til, at hatta vóru ikki stöð fyri meg.
Eg síggi nú, at Kinna Poulsen heldur seg kenna meg frá Oyrasundskollegium. Men tað fær ikki passa. Har búði eg ongantíð. Tey tvey árini, eg dvaldi í Keypmannahavn eftir loknan guðfröðilestur á Fróðskaparsetrinum, búði eg á einum verilsi í Frantzensgade, minnist meg rætt, úti á Fredriksberg. Eg las trúarsögu tá á Universitetinum. Tað var seinast í hálvfjerðsárunum.
Men eg treivst ikki millum danskarar og fór tí til Onglands í 1980, til New Castle up on Tyne sum longu nevnt.
Í New Castle up on Tyne var eg fram í hálvfemsini og kom sjáldan heim á klettarnar, bara tvær ferðir í næstan sekstan ár.
Eg havi skrivað nakrar bökur um ymisk evni, mest bókmentalig, eitt nú um skaldskapin hjá Valdimar Poulsen, H. M. Ejdesgaard, Richard B. Thomsen, Ólav í Beiti o.fl.
Seinasta bókin eftir meg kom út í 1993 og hon var um Valdimar Poulsen. Hon seldist ikki væl, í knappliga hálvfjerðs eintökum.
Eg havi ongantíð fingið starvslön. Havi ongantíð verið í sjónvarpinum. Ongantíð verið tilnevndur til nakra virðislön, tíansheldur fingið viðurkenning av öðrum slagi, eitt nú mentunarvirðislön M.A. Jacobsens ella heiðursgávu landsins. Heldur ikki hava verk míni nakrantíð verið ummæld hvörki á prenti ella í loftmiðlunum.
Men eg klagi tó ikki. Tað kemur mær ikki til hugs.
Um hesa bókina, ið henda síðan er stovnað til at lýsa, Bókin um
tað góða, skal stutt sigast:
Í fyrsta lagi er verkið ikki eftir meg, men eftir ein ókendan prentara. Prentarin var úr Havn, av Reyni, og eg veit eyðvitað, hvussu hann kallaðist, men havi av ymsum ávum valt ikki at almannakunngera navnið á honum.
Í öðrum lagi er mín leiklutur í hesi útgávu einans sum ritstjóri og formælishövundur.
Í sambandi við stovningina av hesi síðu kom ein kinkur í. Hetta komst av, at eg hevði fingið fólk at gera hetta arbeiðið fyri meg, dugi so illa sjálvur at fáast við teldutökni, ikki síðst facebook-tökni. Men sum ofta vil verða: har tú ikki ert sjálvur, ert tú bara hálvur. Tá ið síðan birtist seinnapartin sunnudagin var eftirnavnið hjá mær komið skeivt fyri. Eg eiti ikki Hoygarð til eftirnavn, eg eiti við Hoygil. Somuleiðis var fornavnið heldur ikki rætt stavað. Og tískil mátti alt gerast av nýggjum.
Haldið mær til góðar.
Hvat Carl Jóhan Jensen, rithövundi, viðvíkur, skal eg taka fram, at hann sum so einki hevur við Bókina um tað góða at gera. Carl Jóhan jensen hevur hinvegin verið so beinasamur at rættlesa tekstin fyri meg. Annars ábyrgist hann á ongan hátt útgávuna.
Viðhongda myndin er av húsum mínum í Grasmere og verður væl hugt sæst eg sjálvur á henni.


text:
Tað er algongt at síggja, serliga hesa síðstu tíð, framúr ábært millum tíðindafólks, at samtíðis sum fólk fult og aldeilis hevur mist tøkur á føroyska málinum sum heild, altso rættari bending og slíkum, so fara tey at royna at skava útyvir sína fákunnu við at nýta so “øgilga” føroysk orð inn ímillum, sum um at tað skuldi kunnað betrað støðuna nakað vet.
Sannleikin um málreinleika man vera tann, at um ein hevur tøkur á sjálvum bygnaðinum í føroyska málinum og dugir at tosa og skriva tað rætt, tað er við rættari bending, røttum kyni, og røttum endingum í ávísu føllunum sum fyrisetingarnar stýra, so tolir føroyska málið bæði væl og virðiliga, at ein heingir uppá tað eitt latínskt orð her, eitt enskt orð har, eitt íslendskt orð hérna, ja enntá eitt danskt orð der, – tó alt við máta.
Nei, tað er slettisikki slettingin sum man hótta málið, men eitt totalflatt, daniserað, kastrerað havna- og sunnananmál, eins væl og eitt skammiliga óvandað norðanmál, summir sigandi alt við “ir”, aðrir alt við “ur”, kynsvilt, ópolerað, totalspolerað svassitos. Einkið skil. Í fjølmiðlunum. Dagliga.
Ja, ein hoyrir svassitos, dagliga, uttan vit, uttan hald í nøkrum, bert ljóð, skrambul, sum ein blandimaskina við dupultari ferð. Sløkk, og byrja av nýggjum at hugsa. Guð gav tær ein heila at hugsa; ja hugsa tær, sjálvastur tú kanst hugsa!. Tú verður kløkkur av hvat tú sjálvur kanst finna fram til, óstýrdur, frælsur, óheftur, tú sjálvur; … væl at merkja við Guðs Anda í brósti, og Guðs orð í hond, KJV, tí annars er alt brostið, saltleyst, á køsti.
DÁRIN hevur sagt í hjarta sínum, Eingin Guð er. (Psálmur 14:1b)
HARRANS ótti er byrjan vísdóms. (Psálmur 111:10a)
Óttast tú ikki Guð, so ert tú blástur!
Ja, ein blástur dári: aldeilis uttan vísdóm.
Ver vísur í tí.


text:
Ger eitt Nýtsluyvirlit ella legg eina fíggjarætlan.
HeildarKonta
Heildarkonta, sum Eik umsitur fyri teg, er til tín, sum hevur brúk fyri at savna tínar føstu/afturvendandi útreiðslur á eini kontu, so tú veitst, hvussu nógv tú hevur at gjalda um mánaðin.
Hóast útreiðslurnar kunnu vera ógvuliga ymiskar frá mánað til mánað, rindar tú eitt fast gjald hvønn mánað inn á Heildarkontuna, soleiðis at útreiðslurnar verða javnaðar yvir alt árið.
Á tann hátt tryggjar tú tær, at nóg mikið er sett av til t.d. útreiðslur, sum fella seint á árinum ella tá lánsgjøldini fella í hvørjum ársfjórðingi.
Rokna HeildarKontu
Vit hava gjørt eitt rokniark, ið gevur tær møguleika sjálv/ur at rokna tína HeildarKontu, soleiðis at tú kann gera tær eina mynd av hvussu fíggjarliga støðan sær út á HeildarKontuni ígjøgnum eitt ár.
» Les meira um "Rokna HeildaKontu"-rokniarkið
Eik umsitur Heildarkontuna fyri teg og tú hevur betri yvirlit yvir hvussu nógv verður brúkt og hvussu nógv er eftir til fastar og broytiligar útreiðslur.
Heildarkontan kann fara í trot, um bert heildarkontusáttmálin vísir, at kontan við fasta gjaldinum ikki er í troti við ársenda, ella við endan á tíðarskeiðinum.
Heildarkontan hevur eina lægri trotarentu enn aðrar kontur.
Áðrenn HeildarKontan verður stovnað, er neyðugt at upplýsa um allar fastar útreiðslur og nær tær falla til gjaldingar.
Av tí at tað er Eik, sum umsitur HeildarKontuna fyri teg, so er neyðugt at seta teg í samband við kundaráðgevan um broytingar í gjøldum so sum telefon, olja, barnaansing o.a. koma fyri.
Harafturat er neyðugt at lata inn sjálvvirkandi flytingar í minsta lagi 3 dagar fyri seinasta gjaldsdag og at fylgja við HeildarKontuni við eitt nú at samanlíkna kontuavrit og heildarkontusáttmálan.
Øll kunnu stovna Heildarkontu.
Sí kostnaðin fyri Heildarkontu (niðast undir Innlán).
Ger Nýtsluyvirlit
Tak niður
Tak niður Heildarkontureglur
Bílegg
Ynskir tú at stovna hesa kontuna, ella at stovna fasta flyting á kontuna? Set teg í samband við okkum, og vit vegleiða tær.


text:
by Siri Eysturoy | Jul 4, 2017 | LingerieGóð venjing stimbrar títt sjálvsálit, júst sum vakurt lingerie eisini ger. Tí hevur PrimaDonna gjørt eina røð av smørtum sport bh’um, so frá nú av kanst tú halda teg í formi við stíli samstundis, sum tú kennir teg væl. Ikki fleiri undanførslur frá at halda tínum...
by Siri Eysturoy | Jul 4, 2017 | LingerieVit hava fingið lekkru summar røðirnar frá Marie Jo, L’Aventure, PrimaDonna og Twist. HER kanst tú síggja nýggju røðirnar. SIRI – tí TÚ ert nakað serligt
by Siri Eysturoy | Jul 1, 2017 | Brúdleyp“Finn røttu undirklæðini til stóra dagin, áðrenn tú finnur brúðarklæðini.” Tað eru ráðini frá SIRI, sum hevur meira enn 30 ára royndir at vegleiða í keypi av brúðarundirklæðum. Eitt brúdleyp er nakað heilt serligt – vøkur brúðarklæðir, makin í tínum...


text:
ÓS vil hava fleiri fólk við útbúgving at arbeiða í fiskivinnuni. Og tað skal gerast við broytingum í serliga skúlaskipanini.
Eg haldi, ÓS vendir tingunum á høvdið.
Orsøkin til at so fá fólk við útbúgving (onnur enn tey sum føra skipini) starvast í fiskivinnuni hevur lítið og einki við útbúgvingarskipanina at gera. Lítið við samfelagið annars at gera eisini. Trupulleikin liggur í fiskivinnuni og fiskivinnupolitikkinum seinastu áratíggjuni, sum hevur skylduna av, at fiskivinnan skapar so fá spennandi arbeiðspláss fyri fólk við útbúgving.
Tað nyttar ikki at trýsta áhuga fyri fiskivinnuni inn í høvdið gjøgnum skúlaskipanina. Tað nyttar heldur ikki at trýsta fólk við útbúgving í fiskivnnuna, sum klárar seg uttan, t.e. ikki eftirspyr hesi fólk.
Vitan í fiskivinnuna skal ikki koma við at trýsta hana inn, hvørki frá skúlanum ella við politiskum krøvum. Tað fyrra virkar heilt vist ikki, og tað seinna er í minsta lagi ein ineffektivur máti at gera tað uppá. Tað finst bara ein máti, sum virkar væl at fáa vitan í fiskivinnuna, og tað er at fiskivinnan fer at eftirspyrja vitan. Tað fer hon at gera, tá aktørarnir í fiskivinnuni noyðast at kappast um at skapa mest møguliga virðisøking.
So mátin at fáa vitan í fiskivinnuna at syrgja fyri at kapping er um rávøruna so tey sum skapa mest virðisøking sleppa at gagnnýta tilfeingið heldur enn tey sum politikarar velja út og velja at verja móti kapping. Tá noyðast fyritøkur í fiskivinnuni at satsa uppá vitan fyri at økja virðisøkingina -- ella blíva tær konkurreraðar út.
Kappingin um at fáa fatur á tilfeingi krevur útreiðslur til lobbyvirksemi (mgl. fíggja politikarar og politiskar flokkar, sum kunnu forera fólksins ogn burtur) umframt íløgur í stór og dýr vinnutól, men fiskiveiða er lágpraktiskt arbeiði, talan verður ongantíð um vitanartunga vinnu, hóast tøknin er dýr og stór. Og tað sum er atknytt av vitanartungum arbeiði fyrigongur í stóran mun uttanlands, m.a. at menna vinnutólini.
Vit økonomar kunnu ikki siga akkurát hvat hendir, tá kapping kemur inn, also hvør vinnur kappingina. Tað er jú ikki longur planbúskapur, har man politiskt avger, hvør skal vinna. (Planbúskapkur gevur sjáldan tað úrslit man planleggur, skal tó eisni sigasy.) Men vit vita, hvat kapping vil skunda undir. Kapping sum stimbrar økta virðisøking, vil økja tørvin á aðrari vitan í vinnuni enn bara um veiðu, og kann tí sannlíkt hava við sær økt tal av arbeiðsplássum í fiskivinnuni til fólk við ymsum útbúgvingum. Ikki minst um man telur beinleiðis atknýttar vinnur uppí. Kappingin millum skipaeigarar um virðisøking hevði økt eftirspurningin eftir vitanartungum tænastuveitingum á landi, antin sum undirveitarar ella partar av reiðaríunum. Samanlagt kann væntast ein hampilig øking í tali av vitanarstørvum í Føroyum við beinleiðis atknýti til fiskivinnuna.
Sjálvsagt fara skipaeigarar eisini at royna at leggja tilfeingi undir seg, hóast fólksins ogn ikki verður forerd burtur, og sjálvsagt fer ávís virðisøking fram, hóast fólksins ogn verður forerd burtur, men kapping um atgongd til tilfeingi flytir javnvágina. Orkan verður í nógv minni mun løgd í virðisøking, tá tilfeingið er ókeypis. Við ókeypis tilfeingi fer menningin av fiskivinnuni framhaldandi at ganga alt ov seint. Og færri vitanartung størv verða.
Greinin hjá Óla Samró er í grundini bara við til at koyra kjakið um fiskivinnu av sporinum -- burtur frá tí sum er veruliga forkláringin og sum er skeivt við verandi fiskivinnupolitikki. Tí sum ikki einaferð er tað vinnupolitikkurin í Føroyum sum forklárar stagnatión. Eisini í hesum føri.


text:
Nýggjastu tíðindini
Melda til tíðindabræv
Tíðindi - 15. desember 2017
Fremstu deildirnar hjá bæði kvinnum og monnum verða næstu fimm árini róptar Betri deildirnar. Hetta er partur av umfatandi menningaravtalu, ið FSF og Betri hava undirskrivað
Ban Arabo, stjóri í Betri samtakinum, og Christian F. Andreasen, forseti í FSF - Mynd: Hans Erik Danielsen
Fremsta deildin hjá kvinnum fer næstu fimm árini at eita “Betri deildin kvinnur”, og fremsta mansdeildin verður kallað “Betri deildin menn”.
- Betri virkar í og kring allar Føroyar. Fótbólturin er ógvuliga vælumtókt ítrótt, sum bæði í breidd og í við góðum úrslitum í altjóða høpi skapar úrslit. Tískil passar hetta væl saman við okkara virðum at gera eina longri menningaravtalu, sum umfatar allan føroyskan fótbólt, sigur Ben Arabo, samtaksstjóri í Betri.
Hetta er fyrstu ferð, at fremsta deildin hjá kvinnum fær eitt stuðulsnavn og samleika, og hetta er avgerandi fyri FSF sum partur av menningini av føroyskum fótbólti í síni heild. Forsetin í FSF, Chrstian Andreasen, fegnast um nýggju avtaluna:
- Hetta er ein avtala, sum ger mun. Vit hava sett okkum greið langtíðarmál fyri føroyskum fótbólt. Styrkin hjá okkum er í breiddini, og ein slík avtala eggjar feløgunum at halda áfram við menningini, sigur Christian Andreasen.
Fremsta deildin hjá monnum hevur verið kallað Effo deildin síðani 2012. Samstarvið hevur riggað framúr væl, og Effo heldur fram sum stuðul hjá FSF og føroyskum fótbólti í øðrum líki.
Menningaravtala
Nýggja avtalan verður rópt ein menningaravtala. Hetta skyldast, at hon er heldur øðrvísi enn aðrar líknandi avtalur. Aðalfundurin hjá FSF samtykti í ár eina nýggja strategi við undirheitinum Fótbóltur fyri lívið, sum greitt ásetir, hvørji framtíðarmálini eru fyri føroyskan fótbólt.
- FSF hevur lagt eina greiða og miðvísa rætlan fyri at fáa fleiri at spæla fótbólt. Størsta ótroytta tilfeingið eru kvinnur, og tað fara vit støðugt at leggja dent á at menna. Ein partur er at gera kvinnulandslið og Betri deildina hjá kvinnum sjónlig, sigur Christian Andreasen.
Nýggja menningaravtalan tryggjar eina árliga stuðulsupphædd til liðini í Betri deildunum hjá bæði monnum og kvinnum, harumframt fáa eisini hini feløgini við skipaðum ungdómsarbeiði eina árliga upphædd.
- Betri hevur stuðlað nógvum fótbóltsfeløgum í Føroyum. Nú kunnu vit stuðla og vera við til at menna eftir einum skipaðum leisti, sum kann vera við til at skapa úrslit, sigur Ben Arabo.
Høvuðsstuðul hjá kvinnulandsliðnum
Ein annar partur av menningaravtaluni er, at Betri verður høvuðsstuðul hjá kvinnulandsliðnum. Okkara kvinnulandslið fær í 2018 vitjan av Íslandi, Slovenia og helst besta landsliðnum í heiminum, Týsklandi. Kvinnulandsliðið spældi seg í undankappingina, tá liðið framman fyri stórari fjøld vann avgerandi dystin móti Turkalandi í apríl í ár.
- Nú okkara bestu kvinnur bjóða teimum sterkastu londunum av, hava tær veruliga brúk fyri stuðuli. Tað er greitt, at møguleikarnir at menna fótbólt fyri kvinnur eru stórir, um vit líta fram í tíðina. Tí vilja vit fegin stuðla, sigur Ben Arabo.
Avtalan millum FSF og Betri er galdandi frá 2018 til og við 2022.
Formenninir í føroysku feløgunum saman við Ben Arabo, stjóri í Betri samtakinum, og Christian F. Andreasen, forseti í Fótbóltssambandi Føroya - Mynd: Hans Erik Danielsen
Myndir: Hans Erik Danielsen


text:
Rakel Helmsdal, sjálvstøðugt listafólk / independent artist
CV
F. 25. september í 1966
Rithøvundur / Author:
hevur skrivað barna– og ungdómsskaldsøgur, stuttsøgur til vaksin, ævintýr, sjónleikir, myndabøkur o.a. Skrivar saman við Áslaug Jónsdóttir og Kalle Güettler bøkurnar um skrímslini. Les meira her:
Has written 19 books for all ages. See HERE
Marionettleikhússtjóri og -leikari / Marionett Theater Manager and Marionetteer
Setti í 2011 á stovn marionettleikhúsið Karavella Marionett-Teatur, sum er eitt einkvinnu marionettleikhús, sum ferðast um alt landið.
Founded in 2011 the Karavella Marionett-Teatur, a one woman marionette theater. Read more HERE.
Skriviskeið / Writing Courses
Hevur síðani 1996 havt skriviskeið, á kvøldskúla, úti á skúlum og nú á Listaskúla Føroya.
Has been giving writing classes since 1996.
Myndlist / Art
Arbeiddi nógv ár sum grafikari hjá Jarðfeingi, hevur gjørt og hildið ymsar heimasíður. Tekur sær av øllum pr-tilfarið til Karavella Marionett-Teatur.
Byrjaði í 2015 at arbeiða við trývíddar myndlist
Verkætlanarleiðari:
Stendur saman við Hedvig Westerlund-Kapnas fyri ungdómsmentanarstevnunum hjá Norðurlandahúsinum: Ung í Føroyum. Hevur verið verkætlanarleiðari hjá Savnsfagnaðinum og framleiðslustjóri fyri leikinum Álvaleikur hjá Havnar Sjónleikarfelag. Fyrireikaði sum umboð fyri Rithøvundafelagið verkætlaninar “Skrivikapping fyri 9. flokkar” og “Kom og les – barna- og ungdomsbókmentadagar”.
Heiður:
- 2016: Hon, sum róði eftir ælaboganum fekk Barna- og ungdómsheiðursløn Útnorðurráðsins
- 2016: Hon, sum róði eftir ælaboganum á IBBY Honor List 2016
- 2015: Hon, sum róði eftir ælaboganum tilnevnd Barna- og ungdómsheiðursløn Útnorðurráðsins
- 2015: Tilnevnd ALMA (Astrid Lindgren Memorial Award)
- 2014: Tilnevnd ALMA (Astrid Lindgren Memorial Award)
- 2013: Barnamentanarheiðursløn Tórshavnar Býráðs fyri bøkurnar og leikirnar Skrímslini og Veiða vind
- 2013: Tilnevnd ALMA (Astrid Lindgren Memorial Award)
- 2013: Klandursskrímsl tilnevnd Barna- og ungdómsbókavirðislønina Norðurlandaráðsins (Ísland tilvendi bókina).
- 2012: Veiða vind tilnevnd Nordisk Børnebogspris
- 2011: Skrímslahæddir tilnevnd Fjörðuverðlaun í Íslandi
- 2009: Várferðin til Brúnna tilnevnd Barna- og ungdómsheiðursløn Útnorðurráðsins
- 2008: Virðisløn í stuttsøgukapping um at skriva stuttsøgu til ungdóm fyri Spitølsk
- 2007: Barnabókaverðlaun Menntaráðs Reykjavíkur fyri Stór skrímsl gráta ikki
- 1996: Barnabókaheiðursløn Tórshavnar Býráðs fyri Tey kalla meg bara Hugo
Persónligt:
Foreldur: Ole Jakob Nielsen, trælistamaður og Guðrið Helmsdal, yrkjari.
Systkin: Gudmund Helmsdal Nielsen, MA. í miðlavísind.
Børn: Gwenaël Akira Helmsdal Carré, f. 1994, Felisia Jógvansdóttir Helmsdal, f. 2002 og Sirius Jógvansson Helmsdal, f. 2006.
Gift við Jógvan Olsen, urtagarðsmanni og røktarleiðara.
Hevur búð meginpartin av lívinum í Havn, tó eisini 5 ár í Fraklandi.
Útbúgving og starv: studentsprógv og nógv skeið innan sjónleik og bókmentir, hevur arbeitt á bókasøvnum, skrivstovum og starvsstovum og sum urtagarðskvinna. Hevur eisini fingist nógv við sjónleik.
Hevur síðani 2013 arbeitt sum fulltíðar listafólk við at skriva og sum leikhússtjóri á Karavella Marionett-Teatri. Hevur høvundaverkstovur á Listaskúla Føroya, er verkætlanarleiðari fyri Ung í Føroyum saman við Hedvig Westerlund umframt annað freelance arbeiði.
Samband:
Tlf.: oo298 216596
t-postur: rakel(kurla)helmsdal.fo
handan Á 3B
100 Tórshavn


text:
Vilmund Jacobsen 06.07.2015 (20:15)
Sonni á Horni stillar upp fyri Tjóðveldi
- Eg havi boðað Nýggja Sjálvstýri frá, at eg taki mína tilsøgn um uppstilling aftur og havi gjørt av at taka av eini innbjóðing frá Tjóðveldi.
Tað sigur Sonni á Horni, borgarstjóri í Fuglafjarðar kommunu, við in.fo í kvøld.
Fyri eini tíð síðan boðaði Sonni á Horni frá, at hann hevði givið tilsøgn um at stilla upp fyri Nýggja Sjálvstýri til komandi løgtingsval.
- Men, eg havi nú boðað formanni floksins frá, at eg taki tilsøgnina aftur.
Hann vísir á, at tað var á leið um somu tíð, at hann fekk tilboð bæði frá Nýggjum Sjálvstýri og Tjóðveldi um at stilla upp.
- Ein orsøkin til, at eg valdi at siga ja til Nýggja Sjálvstýri - og ikki til Tjóðveldi - var partvís støðan í Fuglafjarðar býráði.
Sonni á Horni vísir á, at eftir at Hans Gammeltoft Hansen, kanningarstjóri, hevur funnið Kára P. Højgaard, løgtingsmann hjá Nýggjum Sjálvstýri, sekan í lógarbroti, og flokkurin á síni heimasíðu stuðlar Kára við orðingini "samanum tikið ein reinsan við einari nøs…", tekur Sonni sína tilsøgn aftur.
- Tað kann væl vera, at eg gjørdi nakað skjótt av og segði ja, tá eg varð spurdur, men nú havi eg so boðað formanninum frá, at eg vil ikki vera á listanum hjá Nýggjum Sjálvstýri.
Sonni á Horni sigur, at hann altíð hevur valt Tjóðveldi, og nú flokkurin ynskir, at hann gerst eitt av valevnum floksins til løgtingsvalið komandi, hevur hann játtað at stilla upp fyri flokkin.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Eirikur Lindenskov 23.04.2015 (16:05)
Veljarakanning: Skrædl hjá samgonguni
Samgongan hevði mist sjey tingsessir, um val var í dag. Tað vísir nýggj veljarakanning, sum Fynd hevur gjørt fyri Sosialin.
Størstu afturgongdina eigur Fólkaflokkurin og størstu framgongdina eigur Javnaðarflokkurin.
Tað er niðurstøðan í veljarakanning, sum verður kunngjørd í Sosialinum í kvøld.
Fólkaflokkurin missir tríggjar tingessir, Sambandsflokkurin missir tveir. Harumframt missa hesir báðir flokkarnir hvør sín tingmann, sum teir hava fingið afturat síðani valið.
Tilsamans ganga Fólkaflokkurin, Sambandsflokkurin og Miðflokkurin 12,7 prosentstig aftur.
Javnaðarflokkurin hevur eisini hesaferð størstu framgongdina, 8,0 prosentstig. Flokkurin fær 3 tingsessir fleiri enn á valinum og fær nú 9.
Størsta broytingin í hesi kanningini er, at Framsókn hevur stóra framgognd og fær 4 tingsessir í mun til 2 á valinum seinast. Tjóðveldi stendur í stað, eins og Miðflokkurin og Sjálvstýrisflokkurin.
Veljarakanningin – saman við øllum hinum 13 kanningunum, sum gjørdar eru síðani valið, sæst í VikuskiftisSosialinum, sum verður á gøtuni í Havn í kvøld og kring landið í morgin. Blaðið kann eisini lesast á sos.fo
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Henda frásøgnin byrjar við gandi ein morgunin tíðliga á vári og endar eina lýggja augustnátt, sum aldri verður gloymd í Mumidali. Har ímillum er so hendingaríka summarið hjá Mumitrøllinum við sólskini og torusláttri. Hetta kundi havt verið eitt vanligt summar, har tey funnu nýggjar oyggjar, veiddu við línu í sirminum, stuttleikaðu sær við at svimja í briminum og fóru loyndarfullar náttarferðir – men so fann mumifamiljan gandakalshattin. Eftir tann dag var onki, sum tað plagdi.
Vandi og spenningur vóru komin í dalin og reikaðu hóttandi húsanna millum. Hvønn dag hendu ótrúligir og skakandi tilburðir – við øðrum orðum høvdu tey aldri áður havt tað so stuttligt.
Hetta er søgan um smá og stór krúp, um stuttligar hendingar og óhugnaligar hendingar, sum altíð má vera ein blandingur av báðum, um summarið skal gerast veruliga gott.
Aftur


text:
Opið bræv til Vága Kommunu
mentan08-10-2018 - 15:06 - Jóanis Nielsen
Tíðliga í vár frættist í bygdini, at núverandi kirkjugarður í Sandavági skuldi útbyggjast eystureftir.
12/4-18 ringdi Vága Kommunu, til undirritaðu, um at bygdarráðsfundur var ásettur mánadagin 16/4-18, um ein nýggjan kirkjugarð í Sandavági, og bað okkum koma á hendan fund, tí tað var sera stórur áhugi fyri hesum máli. Í telefonini var greitt frá, at kommunan hevði sett nakrar pelar niður á stykkinum – hetta uttan at eigararnir vóru eftirspurdir. Seinni sóu vit, at stykkið var avtakið við pelum. Hetta er als ikki lov samb. løgtinglóg nr 171 frá 18. mai 1937 um “Hegn og Markfred” kap 5, grein 40, um “Færdsel paa Andenmands Grund”.
§ 40. Den som uden Nødvendighed eller uden dertil erhvervet Hjemmel gaar over anden Mands Indmark, straffes med Bøder.
So vit fara at heita á tykkum, um at gera so væl at taka pelarnar upp aftur sum skjótast. Lendið er okkara ogn.
Mánadagin 16/4-18 komu vit á ein sera løgnan “fund” um kirkjugarðin, har bert vit við húski og tvey onnur fólk vóru til staðar. Vit væntaðu, sambært telefonsamrøðuni við Vága Kommunu, at bygdarráðslimirnir fóru at kjakast um uppskotini, men tað vísti seg, at avgerðin longu var tikin, um at nú skuldi nýggur kirkjugarður gerast Úti á Gjógv. Vit høvdu sum eigarar als ikki fingið nakra kunning um hetta. Har vóru ongar grundgevingar – bert atkvøðugreiðsla hjá bygdarráðslimunum. Hetta er ikki rættur framgangsháttur! Rættast hevði sjálvsagt verið, at havt ein borgarafund, hesum viðvíkjandi, fyri at kunna borgaran og hoyrt allar meiningar, og ikki bert tey, ið rópa harðast. Hetta eigur eisini at leggjast fram fyri umhvørvisnevnd og kirkjuráð. Hetta er ikki gjørt! Ei heldur eru royndir tiknar av lendinum Úti á Gjógv.
Undanfarna bygdarráð hevði tríggjar ferðir samtykt, at verandi kirkjugarður skuldi útbyggjast. Hetta var væl úr hondum greitt. Borgarafundur hevði verið. Tekningar høvdu hingið uppi í kirkjuni og aðrastaðni. Royndir vórðu tiknar av lendinum og málið varð lagt fram fyri umhvørvisnevnd og kirkjuráð. Men av tí, at nøkur í grannalagnum hjá kirkjuni høvdu samlað undirskriftir móti hesi ætlan - so hálsaði núverandi bygdarráð um, og vildi hava nýggjan kirkjugarð Úti á Gjógv, uttan nakra fyrireiking av nøkrum slag.
Á hesum “fundi” stóðu tveir bygdarráðslimir fast, um upprunaligu ætlanina, um at víðka núverandi kirkjugarð. Tveir aðrir bygdarráðslimir próvførdu eisini fyri hesum uppskoti, men hálsaðu um – helst av trýsti. Bygdarráðslimirnir úr Miðvági, sum eru í fleirtali, sýndu líkasælu. Einasta próvførsla á “fundinum”, um at broyta samtyktina, og gera nýggjan kirkjugarð úti á Gjógv var: “at so var ikki so langt at ganga úr kirkjuni”. Hetta er als eingin próvførsla. Atlitini til onnur viðurskiftir hava nógv størri týdning.
Fyri 9 árum síðani (2009) kom EM Ráðgeving við 7 ymiskum uppskotum um nýggjan kirkjugarð í Sandavági. Eitt av hesum 7 uppskotunum fevndi um at nýta kirkjugarðin í Miðvági, tí at bygdirnar báðar nú eru ein kommuna. Av uppskotunum, man hetta vera tann bíligasta og minst umfatandi loysnin.
Vit meta at skynsamast er, at nýta avmarkaða fíggjarliga orku upp á tey deyðu, soleiðis at vit ístaðin kunnu raðfesta tey livandi.
Orsakir til, at vit halda, at matr.nr. 289 a og b (lendið Úti á Gjógv) í Sandavágiikkiskal brúkast til kirkjugarð:
1.Lendið er góður, gamal, veltur óðalsbøur. Helst ein hin elsti dyrkaði bøur í Sandavági, uml. 500 ár vilja menn vera við.
2.Har er besti sólargangur í bygdini, ið heldur skuldi verið til gangs fyri livandi fólk
3.Niðanfyri lendið er nú eitt vinnuligt, mentanar- og trivnaðar øki. Nógv er hent síðani 2009, tá uppskotið frá EM Ráðgeving varð gjørt. Eitt stórt fiskastykki er endurreist og tey trý pakkhúsini verða nú umvæld og nýtt til t.d. list, sjónleik, tónleik og ymiskar veitslur. Hetta tí, at Atli Gregersen hevur gjørt eitt megnar arbeiði fyri land og fólk, sum lýsir eina farna tíð. Nú ferðavinnan er í stórari menning og fokus er sett á søgu, mentan og trivnað, so fer ein stórur kirkjugarður als ikki at passa inn í hetta umhvørvið. Kirkjugarðurin fer at misprýða bygdina/økið heldur enn at prýða um. Á tekningunum sær alt so yndisligt út, men hetta er ikki ein realistisk mynd av einum kirkjugarði í føroyskum veðurlagi í brattlendi. Myndirnar eru sera misvísandi, tí í veruleikanum er tað nógv brattari enn myndirnar sýnast.
4.Vegurin frá pakkhúsunum og út á endan móti Dunnagjógv er einasti vegur í Sandavági, har tað er slætt og eingir bilar koyra. Hesin vegur verður dúgliga gingin av bygdafólki og øðrum. Har ganga fólk við hundi, barnavogni og ung sum gomul. Úti á endaum er ein bonkur, har bygdafólk tíðum møtast og sessast til eitt prát. Hesin vegur er sera friðsælur og er ein sonn perla í bygdini. Ein kennir seg veruliga sum eitt við nattúruna. Vinstrumegin eru traðir við seyði, og høgrumegin er opið hav við útsýni yvir Giljanes og Miðvág. Aðrar oyggjar síggjast eisini. Frá hesum vegi síggjast eisini tíðum kópar. Børn fáa sera nógva gleði av hesum vegi, eins og øll onnur. Ikki er tað bert sjálvur kirkjugarðurin, ið oyðileggur hugnan Úti á Gjógv, men sanniliga eisini stóri og dominerandi bilvegurin, ið skal byggjast og binda Heygagerð og Bakkan saman. Hesin gamli og einasti slætti vegur, við ongum bilum, fer í søguna, um kirkjugarðurin Úti á Gjógv gerst veruleiki, ið er ómetaliga syrgiligt.
5.Raðfestið heldur livandi fólk í kommununi og nýtið peningin til:
oAt gera skúlan á Giljanesi lidnan.
oAt gera tryggari farleið til skúlabørn og gongufólk úr Miðvági og Sandavági og inn á skúlan.
oTrivnað í kommununi.
oMentan: Á Savnsfagnaðinum í Vágum í apríl 2018 hevði fornfrøðingurin Steffen Stummann Hansen eina áhugaverda framløgu um Beintu, og hvussu tey gomlu húsini í Jansagerði kunnu varðveitast og gerast til ein mentunardepil.
6.Nú er eisini nógv frammi í fjølmiðlunum um, at lítið er eftir av veltum bøi. Vísandi til Savnsfagnaðin í Vágum, har Sigurd Nordendal og Dánjal Poulsen høvdu framløgu um týdningin av at varðveita grøn øki, er nevnivert, at hesi øki bara fara at fækkast og verða ikki grundløgd av nýggjum.
7.Lendið er alt ov grunt til gravir, uml. 30 cm til dýpdar. Har er áskot borið á.
8.Lendið er sera bratt við stórum jarðarmuni.
9.Har er sera harðført.
10.Umframt kirkjugarð so skal, sum sagt, stórur bilvegur byggjast, men eisini nógv parkeringspláss og eitt hús. Høgur betong garður skal byggjast í neðra, soleiðis at moldin ikki ríður oman, tí nógv ífylling skal til, av tí har er bæði grunt og bratt. Alt hetta er sera misprýðandi fyri bygdina, og fer at skeikla og skemma verandi umhvøri.
11.Sjálvt um vit ikki hava samlað undirskriftir, eins og tey, ið vóru ímóti útbygging av verandi kirkjugarði, so eru tað sera nógv, ið eru harðliga ímóti at byggja nýggjan kirkjugarð Úti á Gjógv. Eyðun Myllá skrivaði eitt gott opið bræv til kommununa (http://www.vp.fo/news-detail/news/news/detail/opid-braev-til-vaga-kommunu/), har hann mótmælti báðum uppskotunum (útbyggja verandi kirkjugarð og kirkjugarð Úti á Gjógv) og skeyt upp heldur at endurnýta gamlar gravir. Sera nógv fólk viðmerktu greinina og tóku undir við Eyðuni.
Helvtin av gravunum í Sandavági eru 100 ár ella eldri. Vanligt er í øðrum londum at nýta gomlu gravirnar umaftur, aftaná eitt vist áramál, t.d. í Noregi og Álandi. Klaksvíkar Kommuna nýtir eisini hendan framferðarhátt, at fyrsta grøvin verður grivin 30 cm djypri, soleiðis at ein næstringur kann gravast omaná. Gomul fólk í Sandavági siga, at vanligt var at fara í grøvina hjá forfedrunum. Hetta mátti borið væl til í Sandavági, tí har er sandmold og sera djúpt. Vága Kommuna skuldi avgjørt kanna hendan møguleikan nærri.Hetta nøktar tørvin í nógv ár.
Vit eru ein kommuna, og í kommununi eru tveir kirkjugarðar – so tað er ímóti viti og skili at byggja ein nýggjan kirkjugarð, tá eisini ein góður kirkjugarður er í Miðvági við góðum og stórum útbyggingarmøguleikum, slætt í allar ættir og liggur fyri seg sjálvan. Hetta er eisini bíligasta loysnin. Hetta mæla, sum nevnt, EM-Ráðgeving eisini til í einum av uppskotunum frá 2009.
Sum øllum kunnugt, eru bara tilvildarlig fólk, ið verða vald í bygdarráð. Hesi fólk eiga at taka ábyrgd, hava hugsjónir og tora at hyggja longur fram, og eisini at ganga nýggjar leiðir og ikki leypa um har garðurin er lægstur. Eisini skal skattaborgarans peningur nýtast skynsamt.
Nógv bygdarráð hava tikið skeivar avgerðir gjøgnum tíðirnar, til óbótaligan skaða fyri eftirtíðina. T.d. var umrødda lendi Úti á Gjógv, í síni tíð, ætlað til nógvar og stórar ruskbyngjur hjá kommununi, sum tíbetur bleiv steðgað, meðan tíð var. Hetta eru øll glað fyri í dag.
Samandráttur
·Endurnýtið tær gomlu gravirnar í kirkjugarðinum í Sandavági. Helvtin av gravunum eru sera gamlar og kunnu nýtast umaftur.
·Tveir kirkjugarðar eru í Vága Kommunu – og tað halda vit er nóg mikið. Kirkjugarðurin í Miðvági kann nøkta allan tørv – har eru góðir útbyggingarmøguleikar.
·Vit erueinkommuna. Um nøkur ár eru bygdirnar samanvaksnar, og tá er als einki løgið í tí,at eitt sandavágsfólk verður grivið í Miðvági. Hugsið heldur um fólkið sum livir og virkar í kommununi og gevið teimum bestu umstøður. Brúkið ikki óneyðugan pening til deyð fólk, ið skulu “eiga” grøvina í allar ævir. Soleiðis er ikki í øðrum londum.
·Lendið Úti á Gjógv er unikt. Havið virðing fyri veltum lendi - tey eru hótt og lítið er eftir av teimum.
·Hugsið um vinnu-, mentanar - og trivnaðarumhvørvið, ið Atli Gregersen letur endurreisa. Alt hetta verður skeiklað og hansara góða verkætlan helst útsett og seinkað. Heldur ikki fer verkætlanin at koma til sín rætt, tá ein dominerandi kirkjugarður og stórur bilvegur verða bygdir har. Somuleiðis hvørvur gonguvegurin út móti Dunnagjógv, ið er ein sonn perla í bygdini.
Tá líkbrenning ikki er møgulig í Føroyum vegna kostnað og fólkatal, fara vit at koma heilt í neyð av gravum og kirkjugørðum allastaðni í Føroyum, um gravirnar ikki verða endurnýttar. Hetta er okkara fyrsta og fremsta alternativa uppskot. Næstbesta uppskotið er at nýta kirkjugarðin í Miðvági. Okkara triðja uppskot er nýhugsan. Um kirkjugarðurskalgerast, so er t.d. at nýta grótbrotið, har óendaligir møguleikar eru, ella undir øllum umstøðum at nýta óveltan bø.
Mælt verður til, at bygdarráðið fer inn á Leiti og skoðar lendið Úti á Gjógv, hvussu tað sær út nú, og ímyndið tykkum, tá alt verður grópað upp og ein høgur betongmúrur verður settur upp.
Nýtið vit og skil, og gerið ikki nakað í óðum verkum, sum eftirtíðin fer at brigsla tykkum fyri.
Allir bygdaráðslimirnir í Vága Kommunu, hava fingið hetta skriv.
Við hávirðing
Anna Sofía Winther Thomassen
Olevina Suffía Winther Thomassen


text:
Kappingin hjá U12 dreingjum er nú liðug
TB | 30/09/12
U12 liðini hjá TB vóru í Gundadali og við Løkin í dag, og ikki kann sigast annað enn, at tað gekk sera væl. Tað vóru heystkappingar á skránni í dag, og tað var samstundis markering fyri, at kappingarárið er lokið. Hetta er ein frálíkur máti til at enda kappingarnar hjá børnunum av við, og at tað verður gjørt nakað serligt burturúr, gevur børnunum ein virðiligan enda fyri árið. Eitt frálíkt átak, ið vit vóna fer at verða fastur táttur.
Eitt flott triðja pláss
Við Løkin spældu beiggjarnir stundum sera positivan fótbólt, og hugburður teirra var fyrimyndarligur. Tað varð ALDRIN givið upp, og tað varð arbeitt saman. Allir tóku eisini tøk fyri hvønn annan, tá hetta kravdist.
Spælt bleiv móti NSÍ, FC Suðuroy og HB. Og TB liðið endaði árið við einum flottum triðja plássi.
Venjarin er sera stoltur av tykkum !!!
Vunnu silvur
Í Gundadali spældi hitt U12 liðið, og har var bólkaspæl í tveimum bólkum, áðrenn ½ finalur og finala bleiv spæld.
Okkara vunnu sín bólk greitt, frammanfyri tvey HB lið og eitt B36 lið. Í ½ finaluni stóðu dreingir av Argjum fyri skotum, og eisini har var onki at koma eftir. Tað vísti seg at vera ein øðiliga stórur munur á. Argjamenn høvdu ongan livandi møguleika, og vegurin til finaluna bleiv lagdur við einum flottum sigri, har spælið í stórum pørtum av dystinum var á allarhægsta støði.
Í finaluni møttu vit HBa, sum vístu seg at hava yvirtakið í dag, og vunnu teir sostatt eisini.
Silvurmerkir fyri árið er ikki so galið hóast alt, og tað eru vit sera væl nøgdir við. Mest av øllum eru vit tó sera væl nøgdir við spælið.
Um sinnið viðhvørt kókar yvir hjá onkrum, so hevur tað samanumtikið verið eitt sera læruríkt og mennandi ár fyri leikararnir, eins væl og fyri venjaran. Fótbólt duga teir at spæla, tað er slettis onki at ivast í.
Venjarin væntar sær at síggja fleiri av leikarunum koma langt innan fótbóltin.
Styrkur úr Hvalba
Vit hava havt góðan styrk frá fimm hvalbingum í ár, og hesir hava milt sagt verið fantastiskir. Venjarin vildi ikki verið ein einasta av teimum fyri uttan, og teirra partur hevur avgjørt ikki ligið eftir. Nakrir evnaríkir garpar, hvørs hugburður er til eina stóra gullmedalju. Takk fyri í ár, og vónandi síggjast vit aftur komandi kappingarár.
Tað er ikki vanligt, at undirritaði tekur nakran fram um aðrar, men í hesum føri loyvi eg mær at gera eitt undantak.
At síggja ein leikara sum Brynjar Jacobsen Poulsen spæla í ár, tað hevur veruliga nortið mítt hjarta. Ein so fantastiska hugagóðan og evnaríkan drong sær man sjálvdan. Hóast ávísar fysiskar forðingar, hevur hann aldrin givið upp, hann hevur aldrin mist mótið, og hann er ein sovorðin sólskinsøga, at tað eru ikki orð fyri tí.
Takk fyri í ár beiggjarnir allir, og bestu eydnu víðari.


text:
Ingi Samuelsen
02.07.2015 - 18:44
Ítróttur > Ítróttur > Golf
Fyrst stríddust føroysku golfleikararnir við hitan. Í dag stríddust teir við regn.
Dagurin í dag var meira líkur føroyska veðrinum. Allan fyrrapartin oysti regnið niður á Jersey, og tað hevði eisini sína ávirkan á spælið. Men umstøðurnar vóru meira líkar teimum, sum føroyingarnir eru vanir við á Glyvursnesi, hóast vindurin ikki var tann nógvi, og hitin á regnvatninum, sum rann niður eftir rygginum nakað flógvari enn tað, sum føroysku golfspælararnir eru vanir við.
Veðrið var so mikið hóttandi, at spælararnir vórðu kallaðir inn eitt skifti av ótta fyri torusláttri. Torusláttur er rættiliga vandamikil fyri golfspælarar. Teir ganga ofta á opnum økjum, við ”snarljósleiðarum” – regnskjóli og
Bo Knudsen var tann, sum kláraði seg best í dag. Hann spældi tey 18 holini í 88 sløgum og hevur nú tilsamans brúkt 280 sløg í trimum rundum.
Ragnar Isaksen er tó besti føroyingurin. Hann brúkti 98 sløg í dag, og hevur tilsamans brúkt 277.
Janus Norðberg gekk í 98 sløgum í dag og hevur tilsamans brúkt 290, meðan Óskar Eiríksson hevði ein keðiligan dag í regninum í dag. Brúkti 107 sløg, 296 tilsamans. Av tí at spælið varð skotið av eru allir leikararnir ikki lidnir við sína rundu enn, og vit vit enn ikki hvussu støðan er í liðkappingini, heldur ikki hvussu føroyingarnir liggja samlað.
Í kvinnukappingini hevði Finngerð Sólbjørg Clark sína keðiligastu rundu higartil við 91 sløgum. Tað gevur 262 tilsamans og røkkur til eitt flott 18. pláss.


text:
Týsdagin 29. juni koma H.H. Drotning Margretha og H.K.H. Heindrikkur prinsur á vitjan í Runavík.
Kl. 15.30 kemur Kongaskipi "Dannebrog" til Runavíkar.
Magnus Rasmussen borgarstjóri tekur ímóti
Kl. 15.45 Fráferð Runavík
Kl. 16.00 Komið verður til Bakkafrost á Glyvrum
Kl. 17.15 Fráferð Bakkafrost
Kl. 17.30 Komið verður til Kongaskipið "Dannebrog"
Kl. 19.55 Komið verður til Skúlan við Løkin
Magnus Rasmussen, borgarstjóri, Frú Eydna Rasmussen og Durita P. Jensen skúlastjóri taka ímóti
Kl. 20.00 Døgurði í Løkshøll
Kl. 22.00 Fráferð Skúlin við Løkin


text:
Nú gerast kvøldini myrk og long, og heystfrítíðin stendur fyri framman.
Nógv spennandi er tó á skránni í Klaksvík, og hvørt gerandiskvøld í heystfrítíðini bjóðar Klaksvíkar kommuna øllum at vera vælkomin til forkunnugar vitjanir á nógvum av teimum ymsu støðunum, har byggiverkætlanir eru í gongd ella á skránni.
Stórar og sjónligar broytingar fara fram í býarmyndini í hesum árum, og verkætlanirnar eru bæði nógvar og fjølbroyttar. Tær fevna somuleiðis um nógv ymisk samfelagsøki og hava tí eisini ávirkan á gerandisdagin hjá øllum, sum búgva og virka í býnum. Við at bjóða almenninginum møguleika fyri at vitja ymsu verkætlanirnar ynskir kommunan at geva innlit í, hvussu Klaksvík fer at síggja út í framtíðini. Á øllum støðum fara arkitektar og onnur við serkønari vitan um bygningarnar og verkætlanirnar at leggja fram og vísa runt, og harafturat verður eisini ein kaffimunnur at fáa á hvørjum stað.
Skráin, sum verður almannakunngjørd í neyvari útgávu seinni, fevnir eitt nú um:
*Skúlabyggingina á Skúlatrøð, sum er størsta einstaka íløga hjá Klaksvíkar * *kommunu nakrantíð
*Biskupstorg og nýggi miðbýurin
*Posthúsið sum mentanarhús
*Ítróttarøkið, har rennibreyt, vælverudepil og nýggjar stadionumstøður eru á *skránni
*Gongutúr frá nýggja ídnaðarøkinum á Borðoyarvík til nýumvælda Spinnaríið
*Umframt onnur spennandi og forvitnislig støð
Tiltakið “Klaksvík í fokus” er á skránni hvørt kvøld frá mánakvøldinum 15. oktober *til hóskvøldið 18. oktober.
Kelda: www.klaksvik.fo
SáH


text:
Vit søkja eftir Føroya besta sneakersseljara til The Athlete´s Foot í miðbýnum.
Dámar tær væl sneakers, ert tú ein evnaríkur seljari, ið vil vera ein partur av The Athlete´s Foot´s-toyminum? so send okkum eina umsókn, her tú greiðir frá tínum førleikum, og hví akkurtát tú ert okkara næsti persónur í toyminum.
Ert tú okkara næsti starvsfelagi, vilja vit, at tú ert: ” Tænastusinnaður, arbeiðssamur, kundarvinarligur og álítandi. ” Klárur til tær ymisku avbjóðingarnar og vil læra nakað nýtt. ” Dámar væl at hava við fólk at gera. ” Kenna til teir ymisku sosialu miðlanar The Athlete’s Foot er ein altjóða sneakerketa við einum samansettum vøruúrvali av sneakers og klæðum.
Okkara missión er “Sport with Style’. The Athlete´s Foot hevur yvir 518 handlar í 29 londum.
Tað, sum eyðkennir handlarnar hjá The Athlete´s Foot, er, at vit hava tey bestu merkini av sneakers við sínum serligu litum og sermodellum.
Umfrant skógvar hava vit eisini klæðir, ið eru neyvt útvald og passa væl til úrvalið av sneakers hjá okkum.
Ert tú okkara nýggi seljari, so send okkum tína umsókn við mail til taf@intersport.fo Vit gleða okkum at hoyra frá tær. The Athlete´s Foot


text:
Orð og lag: Øssur Berghamar
Viðmerking: Yrktur í 1983 til barnalegurnar í Zarepta á Vatnsoyrum.
1. Nú er summartíðin gylta – hoyrið fagran fuglasong,
grasið stendur sveimandi og sóljuskrýtt.
Summardáin upp seg toyggir, fagurt er um bø og ong,
og teg kínir milt um ennið lotið lýtt.
Niðurlag: Vit tær takka, kæri Faðir, fyri ársins ljósu tíð,
fyri lýkku, lív og lit um land og hav.
Mest av øllum tínum kærleika vit vilja gleðast í
og tær lova fyri Sonin, ið tú gav.
2. Tjaldrið spennir sínar veingir og fer flagsandi framvið,
spógvin titar runt á teigum her og har.
Ternan verjir væl um ungar sínar: lat teir fáa frið!
Lundin ytst á egg so spelkin brettir sær.
3. Seyður liggur trygt í haga – sæst um dalar og um skørð,
pollamjørkin rekur fram við fjallatrom.
Sólin kagar fram í glottum – setur lit á fjall og fjørð,
og við sjóvarmálan damlar æðan tom.
4. Sólin setur – kvirra legst um land og kyrrindi um sund.
Ljós er náttin – nú er logn á hvørji vág.
Eg má lova mínum Gudi, áðrenn eygað fer í blund,
fyri allan vakurleikan, ið eg sá.


text:
Nýggjasta
Meginfeløgini í Norðurlondum á fundi í Stokkhólmi
Norðurlendsku meginfeløgini møttust í vikuni í Stokkhólmi, har tosað var um, hvussu stendur til á brekøkinum.
Á skránni var m.a. samrøða við Stig Langvad, sum síðani 2010 hevur verið limur í nevndini hjá ST, sum viðgerð viðurskifti sum viðkoma ST- sáttmálanum um rættindi hjá einstaklingum, sum bera brek.
Nakrar myndir frá fundinum her.
Á fundinum vísti hann á týdningin í, hvussu londini skriva frágreiðingar til ST, serliga nú Norra, Svøríki og Finland skulu senda teirra frágreiðing inn. Tað hevur týdning, at frágreiðingarnar eru stuttar og nágreiniligar, og við sessinum í nevndini vil Stig nevniliga vera við til at broyta, hvussu felagsskapir í londum, har ST-sáttmálin er galdandi, skilja íverksetanina av ST-sáttmálanum.
Sjálvur hevur Stig í meira enn 40 ár sitið í koyristóli orsakað av ryggskaða. Hann livir sjálvstøðugt og hevur fólk um seg allan dagin. Sjálvsagt er hetta eisini ein fyrimunur, tí sum hann sjálvur sigur: Eg veit, hvat tað vil siga, at bera brek.
Eisini søgdu londini á fundinum frá, hvat hendir á brekøkinum og nógvar av avbjóðingunum eru tær somu.
Millum tað, sum Føroyar vístu á var, at nú eita vit MEGD. Eisini varð víst á, at:
- tænastulógin helst kemur til hoyringar í summar
- MEGD hevur gjørt vart við, at tað als ikki kann góðtakast, at fólk, ið bera brek, í verkfalli verða flutt úr egnum heimi
- vit seinastu tíðina hava gjørt viðmerkingar til bústaðarbygging, sum aftur sýnast at gerast ov stovnslíknandi
- at tað í straffilógini § 266 b nú stendur, at tann, sum alment ella við størri útbreiðslu í hyggju setir fram útsøgn ella boðskap, ið hóttir, spottar ella eyðmýkir persónsbólk orsakað av breki, verður revsaður við sekt ella fongsli í upp til 2 ár
Alt í alt ein góður fundur, sum verður tikin upp aftur í Sisimiut í august 2018, sum eisini verður tann seinasti við føroyskum formansskapi.
Á myndini eru umboð fyri Ísland, Føroyar og Norra. Frá vinstru:
Lilja Lilja Þorgeirsdóttir, aðalskrivar í ØBI
Ása Olsen, aðalskrivari í MEGD
Þuríður Harpa Sigurðardóttir, forkvinna í ØBI
Eva Buschmann, forkvinna í FFO
Lilly Ann Elvestad, aðalskrivari i FFO
Tóra við Keldu, forkvinna í MEGD


text:
Fríggjadagin, 16. November 2007, verður stórt politiskt tiltak á Christiansborg, fyri øllum føroyskum, og grønlendskum, lesandi! Evnið verður "Farvel til bloktilskudet - og hvad så?"
Tað er Norðuratlants bólkurin á Christiansborg, ið skipar fyri, og tiltakið er frá kl. 12.00 - 17.00.
Skipar verður fyri ókeypis bussferðum úr Jyllandi, og Fyn, í samband við tiltakið, men tó er neyðugt við tilmelding!
Um kvøldið verður veitsla við góðum mati, dansi, tónleiki og undirhaldi, og ikki minst hugnaligar samveru fyri føroysk og grønlendsk lesandi. Eisini her er neyðugt við tilmelding!
TILMELDING FER FRAM
>> HER <<
SKRÁIN FYRI TILTAKIÐ FINST >> HER <<


text:
Dagtilhaldið á Eysturoyar Røktar- og ellisheimi.
Tilboðið verða veitt heimabúgvandi fólkapensjónistum, ið hava tørv á einum skipaðum tilboði.
Dagtilhaldið heldur til í Heimistovu á ERE.
Endamál:
At varðveita og stuðla førleika brúkaranna, tað veri seg likamliga, sálarliga, andaliga og sosialt.
Innihald:
Sosial samvera, ítriv av handaligum og andaligum slag. Møguleiki er fyri at fáa venjing.
Krøv til brúkaran:
Skal verða førur fyri fatanarliga, sálarliga og sosialt at taka virknan lut í teimum tilboðum dagtilhaldið hevur.
Megna at eta sjálvur.
Klára at fara á wc sjálvur (tó er møguleiki fyri stuðli).
Onnur tilboð:
Døgurði og annað ábit.
Hárviðgerð kann fáast sambært avtalu, og er til tey, ið ikki kunnu nýta tilboð í býnum/bygdini.
Fótarøkt kann veitast eftir nærri avtalu.
Opið er:
Týsdag, mikudag, hósdag og fríggjadag kl. 9.00-16.00.
Leiðari á Dagtilhaldinum er Eyðbjørg Joensen.


text:
Keyp trygt á netinum
Um tú keypir á netinum, kanst tú koma út fyri at handilin krevur at títt/tíni kort eru tilmeldaði Dankort Secured by Nets / Verified by Visa / Mastercard ID Check fyri at kunna keypa frá teimum.
30. oktober 2013 kom nýggj mannagongd í samband við Verified by Visa / Mastercard ID Check í gildi. Skrásetingar áðrenn 30. oktober 2013 eru tí óvirknar.
Við verandi trygdarloysn fært tú eina einnýtiskotu sendandi við sms-boðum á tína fartelefon, hvørja ferð tú keypir á nethandlum, ið eru knýttar at Dankort Secured by Nets / Verified by Visa / Mastercard ID Check.
Vilt tú melda títt/tíni kort til Dankort Secured by Nets / Verified by Visa / Mastercard ID Check, mást tú seta teg í samband við okkum á tel. 359870 ella senda teldupost til tín kundaráðgeva, so skráseta vit títt/tíni kort.


text:
Um
Útbúgving
Master frá Danmarks Designskole (1992) við sergrein í illustratión (praktikk sum blaðteknari á Det Fri Aktuelt).
Viðskiftafólk (dømi)
Kringvarp Føroya, Sosialurin, Portalurin, Dimmalætting, Fréttablaðið, Kristeligt Dagblad Føroya Skúlabókagrunnur, Bókadeild Føroya Lærarafelags,, ALS, Heilsufrøðiliga Starvsstovan, Synergi, Posta, Lýsingastovan SOZO, Orðabókagrunnurin, Starvsmannfelagið, Deyvafelagið.
Skeið
• Voksen Pædagogisk Grundkursus (VPG) frá Kursustrappen (1991).
Illutratións og tekniuppgávur (dømi)
Jólamerki (2012), Jólaprýði (2012 og 2013), Piddamálið (2012), Narkomálið (2008), Orðabókagrunnurin (spansk-føroysk orðabók), Hervør og Høgni í triðja (2008), Ársins Leiðarar (Synergi).
Heimasíðugerð
Sniðgeving av heimasíðum.
Undirvísing í tekning
• Listaleypurin 2014 (ung upp til 16 ár) – myndprýðing v/digitalum teknibretti. • Qroquis-tekning – Tórshavnar Kvøld- Ungdóms- og Listaskúli (1994–97,
2006–11) og 2015/16.
• Grundleggjandi undirvísing í tekning (børn 9-15 ár) 2012–2014.


text:
At velja Ársins Virki er framhaldandi ein týdningarmikil partur av Vinnudegnum. Til at velja Ársins Virki situr ein dómsnevnd, ið er vald av nevndini í Føroya Arbeiðsgevarafelag. Umframt at leggja dent á fíggjarlig úrslit seinastu árini, hyggur dómsnevndin eisini eftir, um fyritøkur hava víst framfýsni og áræði á ymiskum økjum, og um hetta hevur viðført menning og vøkstur av fyritøkuni. Hetta kann t.d. vera viðvíkjandi framleiðslu, útflutningi, útbúgving ella vøru- og tænastumenning.
Umframt heiðurin fær Ársins Virki eina serliga standmynd, ið er gjørd til endamálið. Talan er um eina standmynd, sum er stoypt í bronsu.
Ársins Virki hevur verið kosið á hvørjum ári, meðan Ársins Átak hevur verið kosið, tá mett hevur verið, at fyritøka ella persónur hava gjørt eitt serligt átak, ið kann gagna vinnuligum framburði. Hetta kann vera eitt einkult átak, men kann eisini vera arbeiði, sum er gjørt í longri tíð. Sama dómsnevnd, sum velur Ársins Virki, velur Ársins Átak.
Fyri Ársins Átak verður latin ein standmynd, sum er eitt V úr stáli við búmerkinum hjá Føroya Arbeiðsgevarafelag graverað í.
Hvør verður Ársins Virki og Ársins Átak 2018 verður avdúkað í Norðurlandahúsinum 28. september á Vinnudegnum 2018.
Skrá til Vinnudagin 2018 sæst her.


text:
Vøkstur
Búskaparvøkstur er vegurin til vælferð.
• Vit vilja fremja eina fiskivinnunýskipan,
sum gevur vinnuni tryggar og varandi karmar.
• Vit vilja fríhandil millum Føroyar og ES á øllum fiskavørum.
• Vit vilja tryggja vinnuni góðar umstøður, so hon verður kappingarfør og lønandi og á tann hátt kemur flest møguligum til góðar - og gera landið bíligari og betri at liva í.
• Vil vilja tryggja føroyskum fyritøkum betri atgongd til almenn arbeiði.
• Vit vilja bjóða almennar tænastuveitingar og bygging út til vinnumarknaðin, har eisini sjálvstøðugt vinnurekandi kunnu bjóða.
• Vit vilja bøta atgongdina til váðafúsan kapital hjá íverksetarum, t.d. gjøgnum grunnar hjá landinum.
• Vit vilja tryggja vinnurekandi og íverksetarum vinnuvegleiðing og hjálp til egið virki. Her verður serliga hugsað um hjálp og vegleiðing í samskiftinum við myndugleikarnar sum t.d. Taks.
• Vit vilja, at føroyskar landbúnaðarvørur ótarnaðar skulu kunna seljast til føroyska brúkaran, bæði beinleiðis, í handlum og á matstovum.


text:
Sverri Egholm
22.03.2018 - 21:11
Tíðindi > Samfelag & Politikkur > Miðlar
Bjarni Hammer hevur í kvøld sent almenna viðmerking, har hann lýsir hansara síðu í málinum, sum kom fram í fyrst VP og síðani Sosialinum.
- Alt hetta málið er ein samansvørjing ímóti mær, har endamálið var at skaða meg, bæði politiskt, mítt borgarliga starv og persónligt. At fremja karaktermorð ímóti mær.
- Tað framgongur av skjølunum í málinum, sum eg havi fingið innlit í, sigur Bjarni Hammer.
- Skjølini vísa eisini týðiliga, at Miðlahúsið er miðdepilin fyri samansvørjingini. Tað sæst millum annað á tí, sum blaðstjórin í Miðlahúsinum sigur við politiið á fundi tann 18. desember 2017. Tá sigur hon, "at Sosialurin og kvinnan hava felags interessu at fella Bjarna".
- Á fundi dagin eftir, tann 19. desember 2017 greiðir hon politinum frá, at tey ætla at gera eitt "setup" ímóti mær og tey bjóða politinum at vera við í hesari ætlanini. Politiið sigur tó nei og greiðir blaðstjóranum frá, at tað er ólógligt í sjálvum sær at eggja nøkrum at bróta lógina.
- Henda samansvørjingin hevur havt ógvusligar avleiðingar fyri meg og míni nærmastu. Uttan fyrilit hevur størsta privata miðlafyritøka í landinum hongt meg út fyri nakað, sum eg ikki havi gjørt.
Les alla viðmerkingina her
Les eisini: Bjarni Hammer: - Blaðstjórin fekk at vita frá løgregluni at tað var ólógligt


text:
Barbara Holm 16.04.2018 (12:01)
Margretha Drotning hevur føðingardag í dag
Margretha Drotning av Danmark fyllur í dag 78 ár. Hetta er fyrstu ferð í 50 ár, at hon trínur út á balkongina uttan Heindrikk prins, sum doyði fyrr í ár.
Tó so verður um umgird av familju síni, tá ið hon veittrar til tey, sum eru komin at heilsa henni tillukku við degnum. Tað skrivar Kongshúsið í dag. Men tað er ikki bert familjan hjá Drotningini, sum stuðlar henni. Tí ein nýggj kanning, sum Megafon hevur gjørt fyri Tv2 og Politiken vísir, at danska kongsveldi er blivið betri umtókt seinastu tíðina - um enn kongafamiljan hevur verið vælumtókt áður eisini.
Heili 79 prosent av danskarum halda nú í 2018, at Danmark skal varðveita kongsveldi. Tað er tekin um, at fólki vísir sympati og stuðul fyri Drotningini, tí tey halda, at hon hevur havt eina trupla tíð. enn meira stuðul, enn tey kanska plaga, sigur Lars Hovbakke Sørensen, søgufrøðingur á Lærda háskúlanum í Keypmannahavn, við Tv2.
Somuleiðis sigur hann, at tá ið Margretha Drotning tók við trúnuni eftir pápa sín í 1972, vóru tað einans 50% av danskarum, sum vóru stuðlar hjá kongsveldinum. Tað er í dag klokkan 11 føroyska tíð, at Margretha drotning heilsar fólkinum á sínum føðingardegi, og fleiri danskar sjónvarpsstøðir senda beinleiðis frá hesum. Millum annað Tv2 og DR.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
23. apríl 2010
Aðalfundurin hjá AKF verður leygardagin 24. Apríl 2010 kl. 17 á Parnassinum, Hotel Hafnia.
Skráin verður sambært viðtøkum felagsins:
- Val av fundarstjóra og skrivara
- Frágreiðing um virksemi felagsins í farna skeiði
- Framløga av grannskoðanum roknskapi til góðkenningar
- Ásetan av limagjaldi
- Viðgerð av innkomnum málum, uppskotum og viðtøkubroytingum
- Fráboðan frá nevndunum í limafeløgunum um tilnevnina av nevndarlimum í AKF
- Val av formanni fyri 2 ár
- Val av grannskoðara
- Ymist
Aftan á fundin verður døgverði.
Nevndin heitir á limirnar um at møta fjølment.


text:
Arbeiðseftirlitið og Brunaeftirlitið løgd saman í ein stovn
Arbeiðseftirlitið og Brunaeftirlitið løgd saman í ein stovn
Arbeiðseftirlitið og Brunaeftirlitið eru nú løgd saman og skipað í ein sjálvstøðugan stovn, ið hevur fingið navnið Arbeiðs- og brunaeftirlitið. Arbeiðseftirlitið var áður deild á Heilsufrøðiligu starvsstovuni, og Brunaeftirlitið var deild á Vørn.
Stovnurin, sum kemur at liggja undir Samferðslumálaráðnum, situr fyri fjølbroyttum virkisøkjum, ið hava stóran týdning fyri føroyska samfelagið so sum arbeiðsumhvørvi, brunatrygd, handfaring av spreingievnum og kavaravinnu.
“Tað er natúrligt, at Arbeiðseftirlitið og Brunaeftirlitið verða sjóðað saman í ein og sama stovn. Málsøkini og førleikarnir hjá starvsfólkunum líkjast, og eyðsýndir fyrimunir eru við samanleggingini. Skipanin av stovninum er eisini í samsvari við ætlanirnar hjá landsstýrinum um at raðfesta arbeiðsumhvørvi og brunatrygd“, sigur Henrik Old, landsstýrismaður í samferðslumálum.
Samanleggingin varð sett í verk 4. mai, og stovnurin heldur til í sama bygningi sum Heilsu- og innlendismálaráðið á Eirargarði 2.
Lýst verður í næstum eftir stjóra til Arbeiðs- og brunaeftirlitið, og til stjóri er settur, røkir Leivur Persson starvið sum virkandi stjóri. Leivur er 34 ár, útbúgvin løgfrøðingur og hevur starvast sum leiðari á Arbeiðseftirlitinum síðan 2013.
Nærri kunning:
Henrik Old, landsstýrismaður, fartlf 273223
Leivur Persson, virkandi stjóri, fartlf 236440


text:
Mumifamiljan tykist ikki vera við hús.Tey, sum eru samankomin í tóma húsinum, mugu royna at búgva og liva saman sum frægast. Tað eru Filifjonkan og Heimilin, Mymlan, Gubbabloytan og lítli homsin Toft. Langt burturi kemur Mumrikur til gongu aftur í dalin, har hann hevur mist okkurt ógvuliga týdningarmikið. Úti í urtagarðinum liggur bláa glaskúlan á steyranum og speglar stórar broytingar, meðan mjørkin gerst tjykkri rundan um tey. Og so at enda eitt kvøldið fer eitt heilt lítið, men støðugt ljós at lýsa inni í kúluni.
Aftur


text:
Marni Kruse í RibarhúsiHósdagin, 5. juli kl 17:00 letur upp framsýning í Ribarhúsi. Tað er Marni Kruse av Oyrabakka sum sýnir fram. Mamman, Jonhild er av Oyrabakka og pápin, Óla Jákup er av Eiði.
Her er gott blóð í æðrunum, og letur hann síni penslastrok festa seg í natúrlýsingar úr umhvørvinum, har hann kemur frá. Tað er eitt samfingið ljós, sum kemur undan hansara hond- reint, ljóst og klárt.Hann lesur á lærda háskúlanum í Tromsø í løtuni og verður liðugur næsta ár.
Framsýningin er at síggja í Ribarhúsi fram til síst í juli.


text:
Runavíkar havn er umboða í Cannes í hesum døgum. Árliga europeiska cruise-ráðstevnan verður hildin í hesum franska býi í ár, og hevur annars verið hildin í Hamburg og Genova seinastu nógvu árini. Sigling við ferðamannaskipum er ein skjótt vaksandi vinna, eisini um okkara leiðir, og tað ræður um at liggja á takinum fyri at draga tey til lands, táið tey ferðast kring um norðurhøv kortini. Á ráðstevnuni eru vitjandi úr 60 londum og roknað verður við, at eini 4-5 túsund fólk úr øllum heiminum koma til Cannes hesar dagarnar. Tað kann tykjast merkisvert, at føroyingar eru so út av lagi illa umboðaðir, táið tað hevur eydnast brøðratjóðunum báðum fyri vestan, at samskipa hvør í sínum lagi fyri allan ferðavinnuídnaðin í londunum báðum.
Kortið á myndini niðanfyri siga ikki so lítið um tvørrandi føroyska marknaðarføring í ferðavinnuhøpi. Ikki so frætt, at vit eru landafrøðiliga umboðað, tá kann tað vera trupult, at "selja" eitt land, sum er ikki "eksisterandi". Men, tað størri er avbjóðingin hjá teimum, ið ætla sær at gerast partur av tí skjóta vøkstri, sum er kring okkum, í hesum handilsskapi.
Íslendingar og grønlendingar hava hvør sín bás á Seatrade Med 2010 ráðstevnuni, sum verður hildin í Cannes í Fraklandi í hesum døgum - um sigling við ferðamannaskipum. Teir umboða øll áhugamálini í hvør sínum landi, m.a. eru átta íslendskar havnir gingnar saman í átakinum, meðan føroyingar als ikki eru umboðaðir, tó við einum vitjandi undantaki - Runavíkar havn.
Á seinnu myndini síggja vit ein gamal landstings- og landsstýrismaður, Per Rosing-Petersen, umboðar Grønland saman við Mads Nordlund. Á myndini hittir Per ein gamlan kenning og kollega úr Føroyum. Soleiðis kann tað renna saman aftur í einum umskiftiligum heimi.


text:
Altso mums mums mums!! Sær hetta ikki bara alt for lekkurt út?
Eg velji at kalla hetta eitt slag av konfekt og hendan konfektin inniber alt søtt, ið tú kanst ímynda tær. Oyjøssus, ein drekkamunn og eitt stykki av hesum, so er kvøldið bjargað.
Tilfar:
200 g ljós sjokuláta
200 g hvít sjokuláta
150 g smáar skumfidusir
130 g digestive keks
100 g minieggs ella onnur sjokuláta egg
3 creme egg
Soleiðis gert tú:
Koyr creme eggini í køliskápið, soleiðis at tú fært skorið tey beint yvirum, uttan at tey “brotna”.
Ger ein fýrakantaðan form kláran, við at leggja bakipappír í hann. Eg brúkti bara eitt lítið eldfast fat. Tú kanst velja stødd av fati, alt eftir hvussu tjúkt/høgt tú ynskir tað. Mítt er nokk so høgt, so tað var áleið 20×20 cm.
Knúsa digestive keksirnar í miðal smáar bitar, men ikki heilt smátt.
Smelta fyrst ljósu ljósu sjokulátuna í microovninum, men minst til at røra í hvørt 15’inda sekund, soleiðis at sjokulátan ikki brennur. Rør nú 2/3 av keksunum og skúmfidusunum saman við ljósu sjokulátuni. Koyr sjokulátablandið í klædda eldfasta fatið.
Á sama hátt sum við ljósu sjokulátuni, smeltar tú nú hvítu sjokulátuna. Blanda restina av keksunum og skúmfidusunum í (goym nakrar skúmfidusir til prýði ovast). Koyr hvíta sjokulátablandið omaná ljósa sjokulátablandið í eldfasta fatinum.
Enda nú við at leggja mini eggini, hálvu creme eggini og restina av skúmfidusunum ovast á sjokuláta blandið.
Set á køl, til tað er blivið hart. Sker síðani í hóskandi bitar og borðreið.
Goym tað í einari tætt avbyrgdari eskju.
Vælgagnist
M&K


text:
Áhh sum eg haldi tað er deiligt at fara í gongd við kreativar verkætlanir. Eg kundi sitið við tílíkum allar dagin! Tað er so hugnaligt at sita við um kvøldið, og um tú hevur børn, so er hetta perfekt at gera saman.
Eg vildi hava okkurt øðrvísi á veggin, og tí fór eg á netið at finna íblástur. Eg kom fram á hetta, og fór beint í gongd. So manglar tær prýði á veggin, so er hetta ein møguleiki.
Tað sum tú skalt brúka er:
- Mynstur av summarfugli at tekna eftir.
- Ein saks.
- Karton pappír
- Tape sum klistrar á báðum síðum
- Tolsemi
Eg fann eitt mynstur av einum summarfugli, teknaði og klipti hvønn einstaka út úr karton pappíri. Síðani boyggir tú summarfuglin, soleiðis at veingirnir koma út frá vegginum. Hetta skapar djúpd.
Til at festa summarfuglarnar á veggin, havi eg nýtt tape, ið klistrar á báðum síðum. Hetta fer ikki illa við tapetinum, men heldur sera væl.
Vit eru ordiliga glað fyri summarfuglarnar á vegginum. Hetta er ein bílig, kreativ loysn, sum øll kunnu gera.
Lat tolsemið verða við tær!
M&K


text:
Menningarkvotur: Politiska kabalin enn ikki gingin upp
Tað er politisk kreppa aftanfyri leiktjøldini, og tað er hetta, sum ger, at tað tekur longri tíð, enn ætlað, at útluta menningarkvoturnar, sigur Kristian Martin Petersen í viðmerking til kjak á facebook við Kaj Leo Holm Johannesen
Heitasta samtaluevni millum allar campingvognarnar og stuttleikabátarnar í Klaksvík eru menningarkvoturnar. Fólk eru spent til í kvøld tá Summarfestivalurin byrjar, men prátið gongur heitt um menningarkvoturnar, sum enn ikki eru útlutaðar.
Tað er ikki einans við bryggjuna í Klaksvík at tosað verður, tí á facebook gongur kjakið eins heitt um menningarkvoturnar. Í gjár hugleiddi Kaj Leo Holm Johannesen, tinglimur fyri Sambandsflokkin á sínum vanga um menningarkvoturnar og tað fekk fleiri fólk at gera viðmerkingar.
Ein teirra er Kristian Martin Petersen, sum er reiðari á Sandshavinum. Hann skrivar soleiðis um status í málinum um menningarkvotur:
Status við menningarkvotunum er í løtuni, eftir dagfesting:
- 14. mai bleiv kunngjørt, hvørjar fortreytirnar vóru at søkja um menningarkvotu
- 28. mai var umsóknarfreistin, 38 umsóknir komu inn
- 7. juni bleiv kunngjørt, hvør mannar metingarnevndina
- 19. juni bleiv kunngjørt, at menningarkvoturnar vera nú viðgjørdar, og av tí sama varð uppboðssølan av livandi fiski í juni útsett til 14. august, so tey, ið fáa menningarkvotu, eisini fáa góðan møguleika at bjóða uppá livandi fisk
- 18. juli handaði metingarnevndin síni tilmæli um, hvør skal fáa lut í menningarkvotunum í ár
- 8. august er nú, onki frættist. Um 6 dagar verður útsetta uppboðssølan, og vit hava 3 arbeiðsdagar eftir, áðrenn boðini skulu vera inni, men ongin, ið fær menningarkvotu, veit, um viðkomandi verður førur fyri at bjóða uppá livandi fisk eisini. Tað er ein drúgv tilgongd at útvega fígging og kravda bankatrygd, sum skal leggjast saman við einum boði á uppboðssøluni, og ein fortreyt hjá nýggjum aktørum at fáa fígging er, at viðkomandi eisini fær menningarkvotu. Ringrásin hongur ikki saman, tí tíðin er nú ov stutt til, at nýggir aktørar við menningarkvotu í ár kunnu bjóða uppá livandi fisk eisini.
Mín niðurstøða er, at tað er politisk kreppa aftanfyri leiktjøldini, og tað er hetta, sum ger, at tað tekur longri tíð, enn ætlað, at útluta menningarkvoturnar.
Eg ivist onga løtu í, at bæði politikkarar og embætisfólk gera sítt ítarsta at avgreiða hetta málið, men politiska kabalin gongur enn ikki upp.
Hetta er mín meting.


text:
Kaj Leo Holm Johannesen hevur fingið svar um viðgerð til børn og ung við etingarólagi
Heilsumál -
Kaj Leo Holm Johannesen, løgtingsmaður fyri Sambandsflokkin, hevur nú fingið svar frá Sirið Stenberg, landsstýriskvinnu í heilsumálum um viðgerð til børn og ung við etingarólag. Í svarinum stendur m.a., at ongi samlað hagtøl eru fyri, hvussu nógvir føroyingar hava etingarólag
Í svarinum, dagfest 26. oktober 2017, frá Sirið Stenberg stendur:
1. Hvussu nógvir føroyingar eru raktir av etingarólagi?
Í løtuni er fýra børn/ung undir 18 ár í viðgerð fyri etingarólag á Psykiatriska deplinum. Sambært Landssjúkrahúsinum er etingarólag serliga ein trupulleiki, sum er at síggja millum ung fólk.
Vit hava ikki samlað hagtøl fyri, hvussu nógvir føroyingar hava etingarólag.
Tað er soleiðis, at umframt Psykiatriska depilin, so eru tað eisini onnur, ið veita viðgerð fyri etingarólag, til dømis privatstarvandi sálarfrøðingar. Vit hava ikki yvirlit yvir, hvørjar diagnosur hesi verða viðgjørd fyri.
2. Hvørji viðgerðartilboð eru til fólk/ ungdóm, sum stríðast við etingarólag ella anorexia nervosa?
Barna- og ungdómspsykiatriska toymið bjóðar í løtuni ambulanta viðgerð fyri etingarólag. Sambært Landssjúkrahúsinum er viðgerðin sett saman eftir tørvinum hjá tí einstaka, og er familjan altíð partur av viðgerðini. Í heilt serligum førum, har heilsustøðan hjá tí unga beinleiðis er hótt, hevur verið neyðugt at innleggja børn við etingarólagi á Psykiatriskari deild fyri vaksin ella á barnadeildini.
Í heilt serligum førum, hava ung við etingarólagi fingið viðgerð í Danmark.
3. Hvørji ítøkilig tiltøk eru ætlanir um í framtíðini fyri at hjálpa okkara ungdómi, sum er raktur av etingarólagi?
Í fíggjarlógaruppskotinum fyri 2018 er peningur settur av til at seta á stovn eitt barna- og ungdómspsykiatriskt dagtilboð. Hetta fer at geva heilt aðrar møguleikar í mun til viðgerð av etingarólagi í teimum førum, tá vanlig ambulant viðgerð ikki er nøktandi. Eftir ætlan kann hetta eisini vera við at byrgja fyri innleggingum av børnum og ungum frameftir.
Tó er umráðandi, at eisini verður arbeitt við fyribyrging og skjótari, lætt atkomuligari hjálp hjá teimum, sum enn ikki eru álvarsliga rakt av etingarólagi; bæði til tey ungu sjálvi, men eisini til foreldrini. Tílík vegleiðing, ráðgeving ella viðgerð kundi verið gjørd í samstarvi við Gigni og heilsufrøðingar á skúlunum.
4. Hvat skal til í menniskjaligum og peningaligum tilfeingi fyri, at vit sum land kunnu siga, at vit veita eina tænastu, sum liggur millum tær fremstu í heiminum?
Grundleggjandi eiga vit altíð at stremba eftir at veita eina fakliga viðgerð, sum er á hædd við tær bestu í heiminum.
Psykiatriska økið er eitt av raðfestu økinum hjá hesari samgonguni, og hava vit hesi fyrstu árini útbygt økispsykiatriina, soleiðis at økispsykiatiin í dag er skipað kring alt landið. Eisini eru gjørdar stórar ábøtur inni á Psykiatriska deplinum, og er játtanin somuleiðis økt soleiðis, at vit innan stutta tíð hava fimm psykiatarara í føstum starvi í Føroyum; tríggir í vaksinpsykiatriini og tveir barna- og ungdómspsykiatarar.
Psykiatriin eigur at byggja á ta hugsjón, at vit skulu arbeiða við fyribyrging av, at trupulleikarnir taka seg upp. Teir trupulleikar, sum kortini koma fyri, skulu loftast við lætt atkomuligari og ókeypis hjálp nærindis borgaranum. Hetta fyri at fyribyrgja, at trupulleikarnir vaksa seg stórar, áðrenn sett verður inn við hjálp.
Tá spurt verður um etingarólag, kann viðmerkjast, at hetta ofta krevur tvørgeiralig átøk. Etingarólag kann ikki viðgerast einsamalt í psykiatriskum høpi, men má setast saman við onnur stuðulstiltøk, til dømis stuðul heima í mun til matstøður, tillagað skúla ella arbeiðstilboð og ráðgeving til foreldrini o.s.fr.
Samanumtikið er umráðandi, at viðgerðin tekur hædd fyri tí samlaðu sálarligu og sosialu støðuni hjá tí einstaka og familjuni, og at eitt integrerað tilboð verður veitt svarandi til samansetta tørvin. Tá er neyðugt við tøttum samstarvi millum ymisku geirarnar og at tryggja, at starvsfólkini sum veita tílíka viðgerð og stuðul, hava røttu førleikarnar.
RN


text:
Orð: Regin D. Patursson
Lag: Enskt fólkalag
Eg heingi mær hosuna upp aftur í ár og so
leggi eg meg í songina at bíða,
nú síggja eg má, hvaðan hon kemur frá,
vætturin blíða.
Eg vil teimum takka, sum geva mær pakka,
og soleiðis eigur tað at vera.
Tó enn er hon altíð komin so seint,
at har er onki at gera.
Eg veit, tá tað er bølamyrkt,
tá kemur hon oman;
men hví kann hon aldri koma,
áðrenn eg eri sovnað?
Í morgun ein dukka lá í míni hosu og
ein myrkabrún sukurláta,
og tað man so alt verða koyrt í so seint,
at eg ikki sá tað;
men nú skal eg hitta tann vætturin, ja,
um eg als ikki aftur skal blunda.
Eg snorki og royni at látast sum um
og lumpi hana útundan.
Og kemur hon fram við posa og spann
eftir gólvinum vøkur og varin,
eg takki so varliga, sum eg nú kann,
áðrenn hon er farin.
Eg mussi hana á snýðið og leggi meg aftur
og bíði til næsta morgun.
„Vælsignaða vættur, kom aftur til mín
við nógvum pakkum!“
Men kanska tá ið hon skilur,
at eg als ikki sovi,
hon kvøkkur og fer aftur út
ígjøgnum lyklarholið.


text:
Hví Edmund Joensen í svari til mín velur at fokusera so einsíðugt uppá tær gávur hann fær ymsastaðni frá í Danmark, er ófatuligt.
Hann átti heldur at víst á teir óteljandi møguleikar, sum eru her á landið. Og sum ikki verða gagnnýttir.
Hann átti at vent eyguni móti tí tilfeingið og teimum møguleikum, sum liggja í at virðisøkja og menna føroyska samfelagið.
Hetta er hóast alt fleiri 100 ferðir meira vert enn góðbitarnir, hann vísir á.
Tak til dømis fiskivinnureformin, sum kundi givið landskassanum 100 tals mió kr árliga, men sum Sambandið akkurát onki ger við.
Tak til dømis persónsupplýsingarnar, sum Sambandið hugdi at og lat fara av landinum, við teirri avleiðing, at hetta hevur kostað føroyskum bankakundum 100 tals milliónir, fyri eina enntá nógv verri tænastu.
Tak til dømis loftrúmið, sum kundi givið Føroyum fyri okkum enn ókendar upphæddir pr flogfar, sum hvønn minutt flýgur yvir okkara økið. Sum kundi givið okkum vitanartung størv innan flogøkið her á landi. Kundi fíggjað alt innan flúgving í Føroyum og enntá fíggjað stóran part av einum nýggjum flogvølli.
Men, sum doyvdir siga heimastýrispolitikkarar nei-takk til alt hetta.
Hetta er bara trý dømi tikin úr rúgvuni, sum vísa avleiðingarnar av sambandspolitikki, sum kostar føroyska samfelagnum 100-tals milliónir krónur árliga.
Jú, sjálvandi smílist danska valdið at tí góðlýdni, sum føroysku fólkatingsumboðini umboða fyri tíðina. Tað vil so verða, tá hesi – heldur enn at arbeiða sum politikarar, virka sum lýðin tænastufólk og boðberar, uttan politisk krøv – og politikk yvirhøvur.
Annita á Fríðriksmørk


text:
Ingi Samuelsen
03.01.2018 - 10:50
Tað verður nú bannað við lóg at fremja kynsmismun á arbeiðsmarknaðinum í Íslandi. Altingið samtykti í fjør eina skerping av lógini um líkaløn, so at privat og almenn starspláss við meira enn 25 fólkum í starvi skulu hava prógv fyri at veita líka løn millum menn og kvinnur.
Lógin varð samtykt í juni mánaði í fjør, og skal forða fyri ”ógreinandi lønarmunir millum kynini”, altso munir, ið ikki kunnu greinast í útbúgvingarstøði, starvsroyndum, ábyrgdarøkjum og royndum.
Ísland setti líkaløn í gildi í 2012 og hevur í fleiri ár veri undangonguland í javnstøðu. Eitt nú hevur landið sett kvotur, so at 40 prosent av stýrunum í fyritøkum við yvir 50 starvssettum, skulu vera kvinnur.
Á listanum hjá World Economic Forum liggur Ísland ovast millum heimsins lond viðvíkjandi javnrætti, bygt á búskap, møguleika fyri útbúgving, heilsu og politikk.
Ísland, Noreg, Finnland og Svøríki liggja ovast á hesum lista, meðan Danmark liggur á 14. plássi aftan á lond sum til dømis Nikaragua, Rwanda og Filipsoyggjar.
Sagt hevur verið um íslendsku lógina, at hon er óneyðuga býrokratisk, men ráðharrin fyri almannamál og javnstøðu, þórsteinn Viglundsson heldur, at hon er neyðug.
- Vit órógva fyritøkur alla tíðina við grannskoðanum og skattauppgerðum. Munurin í líkaløn er tíverri ein partur av íslendska arbeiðsmarknaðinum, og nú er tíð at fara meira ógvusliga til verka, so at vit sleppa undan hesum munum, sigur hann við bretska blaðið, The Guardian.
Um fyritøkur framyvir ikki kunnu skjalprógva líkaløn fyri menn og kvinnur, fáa tær bøtur. Arbeiðspláss við yvir 250 fólkum í starvi hava freist til á nýggjárinum at fáa hetta gjørt, meðan minni fyritøkur skulu hava gjørt hetta innan 31. desember 2021, skrivar dr.dk.


text:
Í summar samtykti aðalfundurin hjá Amnesty International eina resolutión, sum staðfestir, at ynski er at avkriminalisera sexarbeiðið. Kvinnufelagið setir stór spurnartekin við hesa avgerð, og í tí sambandi hava vit bjóðað Amnesty International Føroya Deild í Mettustovu 23. november.
Á fundinum mánakvøldið luttekur Katrin á Neystabø, aðalskrivari í Amnesty Føroya Deild. Katrin fer at greiða frá støðuni hjá Amnesty International og hvussu felagsskapurin er komin til hesa støðu. Katrin fer eisini at greiða frá hvat stendur í resolutiónini, hvat hon inniber og hvussu Føroya Deild hevur arbeitt við evninum. Lagt verður upp til kjak um evnið.
Tiltakið byrjar kl. 19.30 og er í Mettustovu.
Hjartaliga vælkomnar


text:
Ikea hevur vunnið ársins málprís í norðurlondum fyri sína útbreiðslu av norðurlendskum máli og mentan.
Norðurlendski málprísurin hevur verið latin síðan 2010 og verður latin fyri serligt íkast til frama fyri norðurlendskari mentan og máli. Eitt nú hava Vígdis Finnbogadóttir, fyrrverandi forseti í Íslandi og ungdómsrøðin SKAM vunnið kappingina fyrr.
Í ár verður prísurin latin heimsumfatandi húsbúnaðarfyritøkuni, IKEA. Grundgevingin er, fyritøkan hevur varðveitt svensk heiti á sínum vørum, hóast fyritøkan er vorðin heimsumfatandi.
– Á hendan hátt hava Ingvar Kamprad (sum stovnaði IKEA) og IKEA gjørt sítt íkast til, at bæði fólk í og uttan fyri Norðurlond hava givið sær far um norðurlendsk mál og mentan. Onki annað átak hevur á sama hátt slóða fyri, at ein so stór mong av fólki hevur tikið Norðurlond so tætt inn at sær bæði í máli og í heimum sínum, stendur millum annað í grundgevingini fyri, at IKEA hevur fingið prísin.
Invar Kamprad sigur við heimasíðuna norden.no, at hann sum orðblindur er serliga glaður fyri prísin. Hann sigur, at sum orðblindur skilir hann betur enn tey flestu, hvussu týdningarmikið mál er.
Les grundgevingina og viðmerkingar hjá Ingvar Kamprad her
Hesi hava vunnið prísin fyrr: Fredrik Skavlan (2010), Timbuktu (2011), Ghita Nørby (2012), Vigdís Finnbogadóttir (2013), Jakob Oftebro (2014), Martti Ahtisaari (2015) og ungdómsrøðin SKAM (2016)


text:
So er hann her. Forfilmurin til The Hangover Part III. Sum tað sæst, eru allir vinmennirnar aftur uppá spæl. Hesaferð verður sagt at onki brúdleyp er á skránni. Hetta vil siga, at tað ikki er tann vanliga polterabend senan sum vit hava sæð frammanundan.
Sjálvt um mannagongdin ikki er tann sama, so sær tað út til at skilið er líka galið sum í undanfarnu filmunum. Teir fara aftur til Las Vegas, men sum vanligt, so gongur okkurt heilt galið.
Vit síggja Zach Galifianakis, Bradley Cooper, Justin Bartha, Ed Helms, Ken Jeong sum tann undirhaldandi Mr. Chow og John Goodman fáa vit eisini líka eyga á.
The Hangover Part III Byrjar í biografum tann 23. Maj.


text:
Fitness:
Nú er nýggj lyklaskipan til Fitness í Nólsoyar skúla.
Tey, ið ætla at nýta amboðini, verða biðin at senda Jákupi sms-boð á tlf. 217001.
Børn skulu ikki nýta fitness-amboðini!
OBS! RENNIBANDIÐ ER Í ÓLAGI!
Fimleikahøllin:
Tey yngstu kunnu nýta høllina mánamorgun og hósmorgun kl. 10-11:30.
Frítíðarskúlin er vælkomin niðan gerandisdagar kl. 13-16.
Tey ungu á Látrinum kunnu nýta høllina mikukvøld og fríggjakvøld.
Mánadag venur kvinnukórið (19:30-22:00)
Týsdag er fimleikur fyri børn (17:15-18:15)
Týskvøld er fimleikur fyri kvinnur (19:30-20:30).
Hóskvøld venur manskórið (20:00-22:00).
Neyðútgongdin í høllini er bert rýmingarleið!
Rýmingarleið er ikki at nýta til útgongd ella útlufting!
Vinaliga
Jákup av Skarði
Fyrstilærari í Nólsoyar skúla


text:
Jógvan Hugo Gardar
08.08.2014 - 21:28
Tíðindi > Vinna & Tøkni > Ferðavinna
Tummas Christophersen hevur keypt allan partapeningin í 62°N, og Heidi Petersen hevur tikið við sum stjóri í fyritøkuni. Hetta boðar fyritøkan frá í einum tíðindaskrivi seinnapartin.
62°N er ferðaskrivstova, ið umsitur uttanlandsferðir, ferðum inn í landið, bilaleigu og avgreiðslu av flogførum á flogvøllinum í Vágum. Fyrrverandi stjórin, Kent Christensen, hevur átt felagið saman við Tummasi Christophersen síðan 2007, tá teir keyptu Flogfelag Føroya og góvu tí nýggja navnið, 62°N.
– Vit standa fyri stórum og spennandi avbjóðingum, serliga á incoming-økinum, við alsamt vaksandi ferðafólkatali í Føroyum. Nýggja strategiin hjá Atlantic Airways, har man styrkir sambandið til Íslands, Noreg og Skottlands, halda vit fer at vera viðvirkandi til at økja um ferðafólkatalið inn í landið. Hetta, saman við teimum góðu ferðamøguleikunum hjá føroyingum at koma beinleiðis úr Føroyum til sól og summar, til Barcelona og strendurnar kring býin, og nú eisini frá komandi summarið á Mallorca ger, at ferðavinnan hevur nógv at bjóða, greiðir Heidi Petersen frá.
62°N er elsta ferðaskrivstova í landinum. Flogfelag Føroya, sum fyritøkan tá æt, fekk í lag fyrstu føstu flogruturnar til Føroya.


text:
Orð: Jóannes Patursson
1. Mær, sanni faðir, veiti
nú styrk at tæna tær;
hoyr meg, eg á teg heiti:
tú altíð ver hjá mær
á sjógv og landi við;
stýr mær við tínum hondum,
leið meg við kærleiksbondum,
statt tú hjá míni lið.
2. Um tú vilt hjá mær vera,
hvør kann tá skaða meg?
Hvør kann mær óhapp gera,
tá ið eg elski teg?
Mítt álit standa skal
til tín, mín Guð, aleina,
so vilt tú vegin beina
og føra meg so væl.
3. So fróur vil eg halda
nú út á hesa ferð;
tú yvir mær vilt valda,
sum best mær sjálvum er.
Væl føri tú meg út
og aftur heim til landa,
lat ódnir mær ei granda,
styrk meg í sorg og sút.


text:
Orð og lag: Kári P.
Viðmerking: Yrktur í 1971 til studentakabarettina.
1. Starir tú enn í tín brotna spegil í dag
andaliga sum ein invalid uttan stav
er tíðin runnin undan tínum síðsta ravmagnssjokk
bara tú riggar
so gongur alt nokk
2. Sást tú flestar peikifingrar rættar móti tær
spurdi tú tá teg sjálva hvør ið lærdi teir tað
góða tú mást vita at tað er tær galið er við
tí bara tú riggar
so fært tú helst frið
3. Seldi tú teg og tín kropp frá átta til seks
fekst tú tað teir klóku nevna undirlutakompleks
eitt glas av librium ella valium er gott
tí bara tú riggar
so keypa teir teg nokk
4. Ert tú nú sigld afturút – er striltið títt lív
ætlar tú á marknaðin at gerast eitt vív
pensla allan ælabogan á tín slitna kropp
tí bara tú riggar
so elska vit teg nokk
Og bara tú elskar
so riggar tú nokk


text:
Kelda: in.fo
Tey á Magn staðfesta, at tað er nevniliga ikki bara sum at siga tað at fáa sær hitapumpu, tí tey vísa á, at tað finnast dugnaligir veitarar, men tað finnast eisini ódugnaligir veitarar.
Og tey stúra fyri, at eisini teir veitararnir, sum ikki er kønir í hitapumpum, fara at fáa sín part av marknaðinum.
Avleiðingarnar verða sera óhepnar fyri tær familjur, tað fer at raka, tí tey seta nógvan pening í eina skipan, ið ikki riggar, sum hon skal.
Eini 10 prosent av viðskiftafólkunum hjá Magn, sum fara frá oljufýring til hitapumpur, skifta yvir aftur til olju, og talið er veksandi, siga tey á Magn.
– Hetta kann vera tí at hitapumpan er sett upp í húsum, har rør, radiatorar og hitaskipanin annars, ikki eru gjørd til hitapumpur. Men tað kann eisini vera tí at hitapumpan heilt einfalt riggar ov illa.
Les alla greinina her


text:
Online-útgáva av ársroknskapinum hjá Eik23-04-2007
Ein snild og sera brúkaravinalig online-útgáva av ársroknskapinum hjá Eik fyri 2006 er nú tøk her á heimasíðuni
At vera næmingur í Eik20-04-2007
Eik leitar eftir nýggjum næmingum. Týskvøldið 15. mai kl. 19.00 verður møguleiki at hoyra nærri um tínar møguleikar fyri eini yrkisleið í Eik
Eik hittir lesandi í Danmark17-04-2007
Umboð fyri Eik fara í næstum at vitja føroyingar í Danmark fyri at greiða teimum frá starvsmøguleikum í Eik. Byrjað verður í Aalborg mánadagin 23. apríl
Tiltak um ung og íløgur16-04-2007
Hóskvøldið 19. apríl skipar Ungdómsdeildin fyri tiltakið fyri ung um íløgur
Nýggj SWIFT adressa10-04-2007
Nýggja SWIFT adressan EIKB FO TF er ein avleiðing av navnabroytingini og fær gildi beinanvegin


text:
Hevur verið og er sera heitt í Danmark
Seinastu vikurnar hevur tað verið sera heitt í Danmark og longu nú hevur Danmark hava 12 summardagar og tað er, tá ið hitin ferð uppum 25 hitastig. Alt seinasta summar hevði Danmark 11 summardagar.
Heitasti mai nakrantíð
Mai 1889 hevur havt hetta metið, men í ár verður tað metið sligið. 1889 bleiv mált 13,8 hitastig í miðal og væntar DMI at mai 2018 kemur miðalhitin at vera 14,7 hitastig, so tað verður spennandi at vita, um DMI fær rætt, nú bert fáir dagar eru eftir av mai.
Les meira um heita veðrið í 1889 her: “Danmarks ældste varmerekord er fra 1889 – og nu bliver den slået”
SáH